text:
Gerst kundi í Eik - tað er skjótt og lætt.
Fígging
Samansetingin av stutt- og langfreistaðari skuld, eigur javnan at verða gjøgnumgingin, fyri at fáa tað bestu samansetingina.
Tørvur kann vera á at broyta samansetingina millum stutt- og langfreistaða skuld. Á henda hátt verður stuttfreistað skuld sett eftir ogn í umferð og langfreistað skuld eftir støðisogn.
Við at gjøgnumganga fíggingina kunnu samlaðu fíggingarútreiðslurnar møguliga minkast, ella kann tað vísa seg, at aðrir fíggingarmøguleikar hava fyrimun.


c: text/html

text:
Grindaboð vestanfyri - dagført
mentan05-09-2018 - 14:45 - Jóanis Nielsen
Fyri løtu síðan varð boðäð frá grind vestanfyri, grindin er tætt norður úr Barðinum, tað er ein bátur úr Sørvági, sum hevur funnið grindina.
Ætlanin er at reka grindina á Bø, tað sigur Jákup Vestergaard, sýslumaður.
Uppd. kl. 13.57: Grindin gongur í fleiri bólkum, tað¨er vestfall, so tað¨eru ikki bestu líkindi at fáa grindina á Bø, nakrir bátar eru farnir av Sørvági.
Uppd. kl. 14.08: Grindin gongur spakuliga inneftir, tað eru nú tveir bátar hjá grindini.
Sí rákið á myndunum niðanfyri
Uppd. kl. 14.46: Eru komnir á Barðið - sí filmsbrot frá Jákup Suna Lauritsen niðanfyri her.

robotstxt: allowed

filter: keep


text:
Stoffalág 17 – FO-100 Tórshavn – samtak@samtak.fo – tel 210013
Feløgini í Samtak eru:
- Føroya Arbeiðarafelag
- Føroya Fiskimannafelag
- Klaksvíkar Arbeiðsmannafelag
- Klaksvíkar Arbeiðskvinnufelag
Ætlanin er at savna fleiri fakfeløg í Samtak. Fakfeløgini hava nógv felags áhugamál at virka fyri, tí er sjálvsagt, at samstarvað verður.
Tað er ikki ætlanin, at Samtak skal avloysa fakfeløgini, tvørturímóti skal Samtak arbeiða á yvirskipaðum stigi og taka viðkomandi arbeiðsmarknaðarspurningar upp.
Samtak umboðar knappar 5.600 løntakarar í Føroyum.
Samtak skal varpa ljós á arbeiðsmarknaðarviðurskifti.
Samtak varpar ljós á serlig evni, sum eru viðkomandi fyri limirnar.


text:
30. maj 2016
29. maj 2016
Systkinabarnið hjá Freddie verður navngivið á Djóradøgum í dag.
Stóra familjutiltakið hjá Føroya Ríðingarfelag heldur fram í dag - millum kl 14 og 18 hava børn og barnsligar sálir møguleikan at hitta alskyns djórasløg í hugnaliga umhvørvinum hjá ríðifelagnum úti í Havnardali. Nógv fólk vóru á økinum í gjár og fólk eru longu í morgun farin at rigga til, so økið er klárt at taka móti fólkum kl 14 í dag.
Eitt sum er heilt serligt í ár, er at tað hevur verið ein navnakapping um at finna navn til nýggja kálvin hjá fjallaneytinum Lúkku. Sera nógv boð eru komin inn og verður vinnaranavnið avdúkað kl. 18 í dag, tá Djóradagar enda við einari stórari rossaframsýning, Vinningurin er atgongumerkir til Djóradagar 2017 og ein ríðitúrur á tí sera fryntligu ryssuni Evu
25. maj 2016
14. maj 2016
Felagsøkið liðugt asfalterað
Seinastu tíðuna hava menn fra asfaltliðnum hjá býráðnum í Havn stríðst við at leggja asfalt á felagsøkið hjá Føroya Ríðingarfelag. Hetta er liður í avtalu sum bleiv gjørd tá Tórshavnar Kommuna fekk loyvið at brúka felagshúsið til barnagarð afturi í 1998.
Tá bleiv avtalað at kommunan leigaði húsið fyri ein góðan prís fyrstu árini, afturfyri fekk Føroya Ríðingarfelag so lovað at kommunan kom at leggja asfalt á felagsøkið. Fyrstu parturin bleiv gjørdir beinanvegin, tað var rundanum felagshúsið, síðani bleiv bíða nógv ár, men í 2011 bleiv økið framvið gomlu fjósini og frammanfyri reiðhøllina afaltera. So var aftur ein steðgur men nú er so seinasta økið liðugtgjørt, tað er økið millum tey nýggu fjósini.
Fleiri orsøkir eru til at arbeiði hevur bíða so leingi, m.a. tað at avtalan segði at Føroya Ríðingarfelag skuldi sjálvt planera og klárgerða økið til asfaltering.
At so atkomuvegurin til felagsøkið eisini bleiv asfalteraður, nú tá asfaltliðið var á leiðini má metast sum eitt risa framstig og verandi til stóra gleði fyri øll sum ferðast á leiðini, bæði limir í Føroya Ríðingarfelag, Føroyskum Íslandsrossafelag og ikki at gloyma foreldur og starvsfólk í Spíranum, frítíðaskúlin ið nú heldur til í felagshúsinum hjá Føroya Ríðingarfelag.
Formaðurin í Føroya Ríðingarfelag, Brandur í Dali sigur í stuttari viðmerking at felagið er sera nøgt við samstarvið við Tórshavnar Kommunu, Brandur í Dali takkar bæði borgarstjóranum, umsitingini á vaglinum og ikki mist asfaltliðnum sum øll hava gjørt eitt framúr gott arbeiði.
Tá bleiv avtalað at kommunan leigaði húsið fyri ein góðan prís fyrstu árini, afturfyri fekk Føroya Ríðingarfelag so lovað at kommunan kom at leggja asfalt á felagsøkið. Fyrstu parturin bleiv gjørdir beinanvegin, tað var rundanum felagshúsið, síðani bleiv bíða nógv ár, men í 2011 bleiv økið framvið gomlu fjósini og frammanfyri reiðhøllina afaltera. So var aftur ein steðgur men nú er so seinasta økið liðugtgjørt, tað er økið millum tey nýggu fjósini.
Fleiri orsøkir eru til at arbeiði hevur bíða so leingi, m.a. tað at avtalan segði at Føroya Ríðingarfelag skuldi sjálvt planera og klárgerða økið til asfaltering.
At so atkomuvegurin til felagsøkið eisini bleiv asfalteraður, nú tá asfaltliðið var á leiðini má metast sum eitt risa framstig og verandi til stóra gleði fyri øll sum ferðast á leiðini, bæði limir í Føroya Ríðingarfelag, Føroyskum Íslandsrossafelag og ikki at gloyma foreldur og starvsfólk í Spíranum, frítíðaskúlin ið nú heldur til í felagshúsinum hjá Føroya Ríðingarfelag.
Formaðurin í Føroya Ríðingarfelag, Brandur í Dali sigur í stuttari viðmerking at felagið er sera nøgt við samstarvið við Tórshavnar Kommunu, Brandur í Dali takkar bæði borgarstjóranum, umsitingini á vaglinum og ikki mist asfaltliðnum sum øll hava gjørt eitt framúr gott arbeiði.
11. maj 2016
10. maj 2016
Avmarkað ferðsla t. 11/5
Tað verður sagt at man kann ikki gera omelett uttan at bróta eggini.... so ein dag noyðast vit at klára okkum uttan hetta vegastrekkið... wink-snýði
Vegurin millum Velbastaðvegin og Føroya Ríðingarfelag verður asfalteraður mikudagin 11/5. Hann verður stongdur frá kl. 9 til kl 16 ella til arbeiði er liðugt.
Vegurin millum Velbastaðvegin og Føroya Ríðingarfelag verður asfalteraður mikudagin 11/5. Hann verður stongdur frá kl. 9 til kl 16 ella til arbeiði er liðugt.
9. maj 2016
Áminning !!
Hesa vikuna undirvísir Súsanna Sand Ólafsdóttir í høllini mánadag til hósdag.
Hetta merkir ikki at høllin er stongd, men at fólk skula vísa atlit til undirvísingina. T.d. er ikki loyvt at hava leys ross í høllini. Eini góð ráð er at spyrja undirvísara um loyvi um man ivast um hvat man kann gera. Vónandi fáa tey sum eru til undirvísing eina góða uppliving, bæði fólk og ross wink-snýði
Hetta merkir ikki at høllin er stongd, men at fólk skula vísa atlit til undirvísingina. T.d. er ikki loyvt at hava leys ross í høllini. Eini góð ráð er at spyrja undirvísara um loyvi um man ivast um hvat man kann gera. Vónandi fáa tey sum eru til undirvísing eina góða uppliving, bæði fólk og ross wink-snýði
5. maj 2016
Súsanna Sand Ólafsdóttir kemur nú aftur til Føroyar
4. maj 2016
Abonner på: Indlæg (Atom)


text:
Tíðargrein: Grønur politikkur skal seta náttúruna í miðdepilin
At kalla førda orkupolitikk grønan er lítið annað enn grønvasking, sum ikki gagnar trúvirðinum hjá samgonguniFyri haldarar
Oddagrein: Eitt undangonguland
Samanrenningin av egnari vitan, royndarøkjum og grasrótarørslum skapa úrslit, sum onnur kunnu fáa nyttu av
Tíðargrein: Broyt, hvussu tú hyggur og hygg, hvussu tú broytist
Tað er í sosiala rúminum, vit kunnu møta tí góða ella eisini tí óndaFyri haldarar
Oddagrein: Størri kommunalar eindir
Eldraøkið er ein afturvendandi trupulleiki, sum bæði elvir til stríð millum kommunur og millum kommunur og land


text:
Uttanríkispolitikkur og fullveldi • Ein grønur miðdepil í Norðuratlantshavi • Samgonga í Norðuratlantshavi • Norðurlendskt samstarv • Evropapolitikkur • Altjóða samstarv • Menningarsamstarv • Trygdar- og verjumál
Uttanríkispolitikkur og fullveldi
Tjóðveldi byggir á altjóða hugsjón og á víðfevnt altjóða samstarv. Ein av fremstu lyklunum til at skapa menning, kappingarføri, inntøkuvøkstur og vælferð er altjóða samstarv, ið vit vinna okkum sum sjálvstøðug tjóð. Fullveldi hjá føroysku tjóðini er fortreytin fyri at vinna Føroyum beinleiðis samband við allan heim og altjóða felagsskapir.
Ein grønur miðdepil í Norðuratlantshavi
Føroyar liggja í miðjum Norðuratlantshavi. Ikki sum ein útjaðari, men sum ein miðdepil í einum øki, ið er millum heimsins ríkastu, tá ræður um náttúrutilfeingi og orku. Vit hava bæði livandi og varandi tilfeingi og haraftrat ráevni, ið ikki endurnýggja seg.
Stórveldir, lond og altjóða fyritøkur eru farin at geva Norðuratlantshavi og arktiska økinum alt størri gætur. Veðurlagsbroytingar, tørvurin á ráevnum og nýggjar siglingarleiðir norður um Norðpólin gera hetta stóra økið á jarðarknøttinum til eitt tað týdningarmesta í heiminum komandi árini. Hetta gevur Føroyum nýggjar møguleikar, men eisini stórar avbjóðingar, ið krevja miðvíst altjóða samstarv. Tjóðirnar í Norðuratlantshavi og artktiska økinum skulu sjálvar stýra og taka ábyrgd av gongdini.
Tjóðveldi vil
- Føroyar skulu gerast ein grønur tilfeingismiðdepil í Norðuratlantshavi, sum saman við grannatjóðum okkara megnar at umsita tað ovurstóra náttúrutilfeingið, ið er okkara, burðardygt, og sum megnar at gagnnýta og leggja um til varandi orkukeldur.
Samgonga í Norðuratlantshavi
Fremstu samstarvsfelagar í føroyska uttanríkispolitikkinum eru útnorðurlondini Ísland og Grønland. Hóast Noreg higartil hevur kastað saman við ES í týdningarmiklum málum fyri Norðuratlantshav, eiga vit støðugt at miða ímóti at skipa eina Norðuratlantssamgongu millum Føroyar, Ísland, Grønland og Noreg.
Skotland tekur í løtuni eisini stig til at gerast sjálvstøðugt land, og tað gevur møguleika fyri, at øll okkara næstu grannalond kunnu gerast partur av eini norðuratlantssamgongu, sum tekur ábyrgd og ræði á øllum Norðuratlantshavi og arktiska økinum.
Henda nýggja Norðuratlantssamgongan skal m.a. samstarva um:
- Fríhandil
- Trygdarpolitikk og verjumál
- Sivila tilbúgving
- Umhvørvistilbúgving
- Eftirlit við sjó- og loftøki
- Skipatrygd
- Avtalur um tilfeingisumsiting og gransking í okkara tilfeingi
- Útbúgving og gransking
- Heilsumál
- Orkumál
- Ferðslu
- Samskiftiskervi og íløgur í sambond við meginlondini kring okkum.
Norðurlandasamstarv
Føroyar skulu gerast sjálvstøðugur limur í øllum norðurlendskum avtalum og í Norðurlandaráðnum og skulu ganga undan at styrkja tað felags norðurlendska samstarvið. Samstarvið skal støðugt víðkast til at fevna um:
- Uttanríkis- og verjupolitikk.
- Fíggjarmál og eftirlit við fíggjarstovnum.
- Rættindi hjá norðurlendskum borgarum og vinnu at virka frítt í Norðurlondum.
Evropapolitikkur
Tjóðveldi leggur dent á limaskap í felagsskapum og samstørvum, ið tryggja smátjóðum fólkaræðisliga ávirkan og rættin at stjórna egnum tilfeingi. Tjóðveldi tekur tí ikki undir við at Føroyar gerast limur í Evropeiska Samveldinum (ES).
Tjóðveldi vil
- Føroyar gerast limur í EFTA og eini EBS-líknandi skipan og á tann hátt fáa skipaða atgongd til ES-marknaðin og til útbúgvingar-, granskingar, og mentanarsamstarvið í Evropasamveldinum.
- Føroyar fáa við EFTA-limaskapi atgongd til eina røð av fríhandilssáttmálum millum EFTA og meira enn 50 lond kring heimin.
Altjóða samstarv
Vit gerast sjálvstøðugur limur í Sameindu Tjóðum og tess stovnum og øðrum mannarættindafelagsskapum og fylgja í okkara egnu lógum og sáttmálum fremstu altjóða krøvum.
Tjóðveldi vil
- Føroyar gerast limaland í Sameindu Tjóðum, ST, og tess stovnum.
- Føroyar menna beinleiðis samstarv við so nógvar tjóðir sum gjørligt – mentanarliga, politiskt og búskaparliga.
- Føroyar skulu leggja dent á at tryggja mannarættindi og rættindi hjá føroysku tjóðini og øðrum tjóðum og samfelagsbólkum í heiminum.
- Føroyar virka miðvíst fyri altjóða reglum og samstarvi um havrætt, havumhvørvisvernd og burðardygga tilfeingisnýtslu.
- Føroyar stovna sendistovur í útvaldum londum og samstarva annars við Norðurlond um uttanlandsumboðan. Konslar verða settir í øðrum londum.
- Føroyar taka lut í samstarvi við aðrar smátjóðir kring allan heim.
- Føroyar fáa limaskap og virka í altjóða felagsskapum av týdningi fyri vinnu, mentan, útbúgving, gransking og altjóða virkisføri føroyinga.
- Menningarsamstarv
- Føroyar skulu stigvíst røkka málunum hjá ST um, at í minsta lagi 1% av bruttotjóðarúrtøkuni skal nýtast til altjóða menningarsamstarv.
Trygdar- og verjumál
Føroyingar eiga sum sjálvstøðug tjóð at velja og finna sín leiklut í verjuskipanini og valdsjavnvágini í Norðuratlantshavi.
Tjóðveldi vil
- Føroyar virka fyri friði og hernaðarligari avdubbing í heiminum.
- Føroyar og Norðuratlantshav skulu vera kjarnorkufrítt øki og hvørki hava hermegi ella herstøðir.
- Føroyar skulu taka lut í altjóða samstarvi viðvíkjandi sivilari tilbúgving, trygd á sjónum og umhvørvistilbúgving.
- Føroyar taka upp beinleiðis samband við síni grannalond og við NATO til tess at gera avtalu um skipanina av verjumálum.
- Møguligar bindingar í verjupolitiskum spurningum skulu gerast av við fólkaatkvøðu.
(Mynd frá Norðurlandaráðsfundi í Stockhólmi. Myndaeigari: Norðurlendska Ráðharraráðið)


text:
Skrá fyri Føroya Sjómannadag sum verða 13. august til 19. august 2018
Føroya Sjómannadagur hevur til endamál at nøra og varðveita áhugan fyri fiskivinnuni á sjógvi og á landi, og at kveikja áhuga fyri tí, ið hevur við sjógvin at gera. Hetta verður gjørt uppá ein hugnaligan, gevandi og rúsfríðan hátt, so at familjur og fólk í øllum aldursbólkum kunnu njóta gleði av hesum tiltaki. Øll tiltøk á Føroya Sjómannadegi eru ókeypis.
Høvuðsstuðul:
Klaksvíkar Kommuna
&
Norðoya Sparikassi
Skráin fyri Føroya Sjómannadag 2018 kann síggjast HER


text:
Strandingar koma á vitjan í Vestmanna í dag. Kvinnurnar spæla klokkan 14.30 og menninir spæla klokkan 16.00. Kvinnurnar eru ivaleyst favorittar, men tað er ein vandamikil støða, sum okkara kvinnur ikki eiga at lata seg lumpa av. Skulu okkara kvinnur vera vísar í at vinna, skal full skrúva setast á frá byrjan og stimurin haldast uppi gjøgnum allan dystin.
Tað er trupult at siga, hvør er favorittur hjá monnunum, og gott tað sama. Okkara menn mugu helst royna at koma fyri seg aftur eftir tapið móti Kyndli, men StÍF hevur víst, at hóast fáir, so eru teir sera knáir. Venjarin hjá strandingum, Dia Midjord, hevur fylgt væl við spælinum hjá VÍF, og tí skulu okkara menn kanska finna upp á okkurt óvæntað. Tað er sjálvandi eingin ivi um, at okkara menn fara eftir tveimum stigum í dag.
Góðar dystir, kvinnur og menn !


text:
Bót til Bata hugnaløtu 9. mai 2007
At liva við krabbameini: Ein slóðbrótandi verkætlan
Aðalfundur 2007
Pallborðskjak í Miðlahúsinum 11. apríl kl. 19
Hans Pauli Strøm: Røða til setan av fyrilestrarkvøldi
Aðalfundur
Elsebeth Kristina: Sjey ár uttan kemoviðgerð
Almennur fundur: Kom á tal við Almannastovuna
Krabbameinssjúk børn og foreldur hava opið hús
Tubbaksroykur: Føroyar við í altjóða luft-góðsku kanning
Gott nýggjár!
Gleðilig jól!
Felagið hevur fingið 30.000 kr.
Bót til bata: Opið hús 31. oktober
Vit varpa ljós á bróstkrabba
Fleiri og fleiri yvirliva bróstkrabba
Í Føroyum fáa í miðal 24 kvinnur bróstkrabba um árið


text:
Orð og lag: Olai Aalen
Týtt: Karin Samuelsen
1. Á, var tað bert ein,
sum vit kundu uggað, bert einasta ein,
og turkað av syrgjandi kinni eitt tár
og grøtt bert eitt bløðandi, eymt hjartasár
og vermt væl og hjálpt her og lívga bert ein,
– ein einasta ein.
2. Á, var tað bert ein,
sum vit kundu vart, ja, bert einasta ein,
av unglingum teimum, sum leika so frítt
og droyma so stórt, men tó søkka so títt.
Á, kundu vit bjargað frá falli bert ein,
– ein einasta ein.
3. Á, var tað so væl,
at vit kundu loyst bert ein einasta træl,
og slitið í petti eitt fjøtrandi band
og drigið ein druknandi aftur á land.
Á, kundu vit aftur á føtur reist ein,
– ein einasta ein.


text:
Bárður spyr løgmann um ætlanirnar hjá Høgna Hoydal at leggja fiskiflotan
Fiskivinnupolitikkur -
Bárður S. Nielsen, løgtingsmaður fyri Sambandsflokkin, fer á løgtingsfundi í morgin mikudagin 29. november, at seta ein munnligan fyrispurning til Aksel V. Johannesen, løgmann, viðvíkjandi tí, at Høgni Hoydal landsstýrismaður í fiskivinnumálum setir landsins virðir uppá spæl við sínum ætlanum um at leggja fiskiflotan
Fyrispurningar:
1. Heldur løgmaður, at tað er heimilað landsstýrismanninum í fiskivinnumálum, at leggja fiskiflotan, tí hann ikki fær undirtøku fyri sínum politikki?
2. Hvat ætlar løgmaður at gera, fyri ikki at verða samsekur, um landsstýrismaðurin ger álvara av sínum hóttanum um at leggja flotan á nýggjárinum?
Bárður S. Nielsen sigur m.a. í sínum viðmerkingum, at landsstýrismaðurin við fiskivinnumálum hevur í seinastuni hótt við, at um hann ikki fær sín vilja í málinum um nýggja fiskivinnuskipan, verður flotin lagdur á nýggjárinum.
Fyri at gjøgnumføra sín politikk vil landsstýrismaðurin ikki leingja loyvini og setur við hesum landsins virðir upp á spæl. Hetta stríðir greitt ímóti stýrisskipanarlógini og lógini um ábyrgd landsstýrismanna, har tað verður ásett, at landsstýrismaðurin skal sita fyri sínum málsøki á lógligan og fullgóðan hátt.
Landsstýrismaðurin hevur við hesum skyldu til at tryggja landsins virðir. Um landsstýrismaðurin ikki hevur eina ætlan klára til, hvat skal henda 1. januar, verður løgmaður noyddur at taka ræði á landsstýrismanninum fyri at tryggja framhaldandi rakstur í okkara høvuðsvinnu.
At enda sigur Bárður S. Nielsen, løgtingsmaður, at løgmaður ella landsstýrismaður kann verða revsaður, um hann tilætlað ella av grovum ósketni skúgvar til viks tær skyldur, sum liggja á honum sambært løgtingslóg um stýrisskipan Føroya ella lóggávuni annars ella starvsinnihaldi hansara. Revsingin fyri hesi viðurskifti er bót ella fongsul upp til tvey ár.
Um ætlanin hjá landsstýrismanninum verður gjøgnumførd, uttan at løgmaður grípur inn, má roknast við, at báðir verða mettir at hava viðvirkað til gerðina, við at leggja flotan.
RN


text:
FINA hevur í dag almannakunngjørt ein nýggjan lista við svimjidraktum, sum loyvdar eru at nýta í 2010. Adidas eigur onga drakt á listanum; men í staðin eru til dømis BlueSeventy og Nike aftur at finna á listanum, umframt í øllum førum nakrar av “FSPro” draktunum hjá Speedo. Serliga FSPro draktin er viðkomandi hjá føroyingum, við tað at fleiri av okkara yngru svimjarum noyddust at keypa hesa drakt til Danske ÅrgangsMesterskaber í fjør summar, av tí at danska svimjisambandið tá hevði serligar reglur fyri yngstu aldursbólkarnar. Les reachforthewall.com
Nú eru 250 draktir góðkendar til nýtslu í 2010
FINA hevur í dag almannakunngjørt ein nýggjan lista við svimjidraktum, sum loyvdar eru at nýta í 2010. Adidas eigur onga drakt á listanum; men í staðin eru til dømis BlueSeventy og Nike aftur at finna á listanum, umframt í øllum førum nakrar av “FSPro” draktunum hjá Speedo. Serliga FSPro draktin er viðkomandi hjá føroyingum, við tað at fleiri av okkara yngru svimjarum noyddust at keypa hesa drakt til Danske ÅrgangsMesterskaber í fjør summar, av tí at danska svimjisambandið tá hevði serligar reglur fyri yngstu aldursbólkarnar. Les reachforthewall.com


text:
Ingi Samuelsen
03.12.2016 - 21:14
Tíðindi > Uttanlands > Annað
Øskan av fyrrverandi kubanska forsetanum, Fidel Castro, hevur nú ferðast næstan kring alt Kuba, so landsins íbúgvar hava kunnað sagt virðiliga farvæl við fyrrverandi leiðara teirra, ið doyði farna vikuskifti, 90 ára gamal.
Gravargongan byrjaði mikudagin og endar í morgin í býnum Santiago de Cuba í landsynningspartinum av Kuba, har øskan í morgin verður jarðsett.
Øskan av Castro varð førd til Santiago eftir somu leið, sum kollveltingarhirðin fór til Havana, tá hon sigraði yvir fyrrverandi einaræðisharran, Fulgencio Batista, í januar 1959.
Ferðin var knappar 800 kilometrar og fleiri túsund kubanarar hava staðið fram við fyri at heilsa teirra fyrrverandi leiðara.
Vit hava savnað nakrar av myndunum herundir


text:
15. september 2005Nr. 106
Kunngerð um maskinmeistaraútbúgving
Við heimild í § 6, stk. 1, § 8, stk. 4, og § 11 í løgtingslóg nr. 55 frá 24. apríl 2001 um útbúgving av manning á skipum o.ø., verður ásett:
Kapittul 1
Stevnumið
§ 1. Endamálið við útbúgvingini er at geva tí lesandi førleika til eftir lokna útbúgving at virka sjálvstøðugt sum maskinmeistari og standa fyri virksemi og viðlíkahaldi av tekniskum útbúnaði á sjógvi og landi.
Stk. 2. Útbúgvingin skal m.a. geva tí lesandi hollan kunnleika til elektro-, maskin-, orku-, og prosesstekniskan útbúnað á sjógvi og landi fyri at tryggja besta atliti at trygd, umhvørvi og búskaparviðurskiftum.
Kapittul 2
Skipan
§ 2. Útbúgvingin tekur 3 ár.
§ 3. Skúlin skal gera eina útbúgvingarætlan, sum Mentamálaráðið góðkennir og hevur eftirlit við.
Stk. 2. Útbúgvingarætlanin skal m.a. lýsa endamál, skeiðsinnihald, undirvísingarhættir, upptøkukrøv, undirvísingartilfar og próvtøku.
§ 4. Útbúgvingarætlanin verður løgd soleiðis til rættis, at tann, ið hevur lokið maskinmeistaraútbúgvingina, skal:
1) lúka STCW`95 konventiónina, so at hann kann fáa sjóvinnubræv eftir kapitli III/2 í konventiónini, tá ið krøvini til starvsvenjing eftir manningarlógini eru lokin,
2) lúka reglu VI/1 í STCW`95 konventiónini viðvíkjandi “Familiarization and basic safety training and instruction for all seafarers”,
3) lúka reglu VI/2 í STCW`95 konventiónini viðvíkjandi “proficiency in survival craft and rescue boats other than fast rescue boats”,
4) lúka reglu VI/3 í STCW`95 konventiónini viðvíkjandi “advanced firefighting”,
5) kunna leggja til rættis og hava ábyrgd av arbeiðsuppgávum, sum verða framdar við atliti at tí likamliga, sálarliga og evnafrøðiliga arbeiðsumhvørvinum og við støði í váðameting í trygdarviðurskiftum,
6) hava innlit í galdandi lóggávu og aðrar ásetingar, sum eru týðandi fyri viðkomandi arbeiðsøki,
7) hava innlit í fíggjarlig viðurskifti, so at viðkomandi kann taka fíggjarligar avgerðir á arbeiðsplássinum,
8) kunna taka ábyrgd av fyrisiting, verkskipan og at útbúgva hjálparfólk og
9) kunna menna og leiða arbeiðið í samstarvi við hjálparfólk og leiðslu.
Stk. 2. Útbúgvingarætlanin skal geva tí lesandi møguleika til at:
1) taka ástøðiligt grundarlag fyri at fáa løggilding sum elinnleggjari, sambært galdandi lóg um løggilding av elinnleggjarum v.m. ella
2) taka ástøðiligt grundarlag fyri at:
a) fáa loyvisbræv sum ketilpassari og kølimontørur, eftir at hava tikið tær arbeiðsroyndir, ið arbeiðseftirlitið krevur,
b) kunna luttaka í førleikagevandi skeiðum um innregulering og funktiónskanning av gasskyndum útbúnaði yvir 135 kW og
c) vera sakkønur sambært kunngerð um trýstíløt og rørskipan undir trýsti.
Kapittul 3
Upptøka
§ 5. Fyri at verða tikin upp á maskinmeistaraútbúgvingina, skal umsøkjari í minsta lagi hava
1) fráfaringarroynd fólkaskúlans í lærugreinunum føroyskum, donskum, enskum, alisfrøði, evnafrøði og støddfrøði við í minsta lagi próvtalinum 6 í hvørjari lærugrein og vera
2) maskinsmiður ella hava samsvarandi yrkisútbúgving innan jarn- ella maskintøkni.
Stk. 2. Skúlastjórin kann taka umsøkjara upp, hóast hesin ikki lýkur ásettu upptøkutreytirnar í stk. 1, um so er, at umsøkjari hevur aðra yrkisútbúgving við ískoytisútbúgving og starvsvenjing, sum samanumtikið kann metast javnt við upptøkutreytirnar í stk. 1, og skúlastjórin annars metir, at umsøkjarin er førur fyri at taka útbúgvingina til ásettu tíðina.
Kapittul 4
Avriksflutningur
§ 6. Skúlin kann eftir umsókn góðkenna, at útbúgvingar og partar av útbúgvingum, sum tann lesandi hevur staðið, verða flutt fyri javnmett avrik í skúlanum.
Stk. 2. Avriksflutningur verður góðskrivaður eftir umsókn til skúlan og er treytaður av:
a) at kravdu førleikarnir eru skjalprógvaðir
b) at umsøkjarin í minsta lagi hevur fingið próvtalið 6 ella “staðið” á sama ella hægri stigi í mun til ta útbúgving ella partar av somu útbúgving, sum avriksflutningur verður søktur um.
Stk. 3. Skúlin kann góðskriva førleikar, ið eru fingnir á annan hátt enn sambært stk. 1, t.d. við vinnuroyndum. Mentamálaráðið skal góðkenna umsóknir sbrt. stk. 3.
Stk. 4. Skúlin kann góðskriva avriksflutning fyri útbúgvingar tiknar sbrt. “Aftale mellem Mentamálaráðið og Søfartsstyrelsen om anerkendelse af eksamensbeviser”, dagfest mai 1999.
Stk. 5. Avriksflutningur fyri útbúgvingar, sum ikki eru umfataðar av avtaluni sbrt. stk. 4, kann bert verða góðskrivaður av Mentamálaráðnum.
§ 7. Lesandi, sum fáa partar av útbúgvingini fluttar sum avrik, hava ikki skyldu til at luttaka í undirvísing ella próvtøku í fluttu avrikunum.
Stk. 2. Avrik, sum eru flutt, verða skrásett sum staðin/góðkend.
Kapittul 5
Næmingaskyldur og rættindi
§ 8. Skúlin hevur skyldu til at kunna næmingar um tær reglur, sum eru galdandi fyri skúlan.
Stk. 2. Næmingar hava skyldu til at fylgja teimum reglum um lestrarvirkni, sum skúlin ásetur í lærugreinum, skeiðum o.ø.
Stk. 3. Brot á reglur skúlans kann føra til, at skúlastjórin vísur næmingi burtur frá undirvísingini/skúlanum.
Kapittul 6
Undirvísingarførleiki
§ 9. Lærarar, sum undirvísa í útbúgvingum eftir hesi kunngerð, skulu:
1) hava útbúgving sum maskinmeistari,
2) í minsta lagi hava 2 ára starvsroyndir sum maskinmeistari og
3) í minsta lagi hava staðið bachelorútbúgving frá hægri lærustovni.
Stk. 2. Lærari, ið hevur bachelor- ella kandidatútbúgving í einari ella fleiri lærugreinum, kann undirvísa í hesum lærugreinum í skúlanum.
Stk. 3. Mentamálaráðið kann eftir umsókn frá skúlanum gera undantak frá reglunum í stk. 1 og 2 í eitt avmarkað tíðarskeið.
§ 10. Hóast ásetingarnar í § 9 kann lærari, sum er í føstum starvi, og sum ikki lýkur krøvini í § 9, halda fram at undirvísa, treytað av, at útbúgvingarliga førleikastøðið í seinasta lagi 5 ár eftir, at henda kunngerð er komin í gildi, er í samsvari við førleikakrøvini í § 9 og § 11.
Stk. 2. Skúlastjórin og lærarin avtala í felag, hvussu lærari kann dagføra útbúgvingina. Mentamálaráðið skal góðkenna avtaluna.
Stk. 3. Landsstýrismaðurin kann eftir umsókn í serligum føri m.a. orsakað av aldri víkja frá ásetingini í stk. 1 og geva lærara í føstum starvi loyvi at halda fram í starvinum. Landsstýrismaðurin skal biðja um tilráðing frá skúlanum í slíkum málum.
§ 11. Lærari, ið verður settur í fast starv, skal umframt ásetingarnar í § 9 og § 10, hava tikið námsfrøðiliga útbúgving, sum Mentamálaráðið hevur góðkent.
§ 12. Skúlastjórin kann skipa fyri fakligari og námsfrøðiligari eftirútbúgving við atliti at neyðugari dagføring av førleika læraranna, m.a. í tvørfakligum samstarvi.
Kapittul 7
Skeiðsvirksemi
§ 13. Skúlin skal bjóða øll skeið, sum kravd eru til tess at fáa vinnubræv og at mynstra við skipi.
Stk. 2. Skúlin gevur prógv fyri staðin skeið. Um skúlin heldur, at tað er neyðugt, at skeiðsluttakari fær prógv fyri einstøk serskeið, verður hetta gjørt.
Stk. 3. Skeiðslærari skal lúka førleikakrøvini sambært § 9, stk. 1, nr. 1.
Stk. 4. Mentamálaráðið kann eftir umsókn frá skúlanum góðkenna skeiðslærarar, sum hava aðrar førleikar enn teir í § 9, stk. 1, nr. 1 nevndu.
Stk. 5. Skeiðslærari, ið verður settur í fast starv, skal lúka førleikakrøvini í § 11.
Kapittul 8
Próvtøka
§ 14. Skipað verður fyri próvtøku eftir hvørja lestrarhálvu sambært útbúgvingarætlanini.
Stk. 2. Fyri próvtøku, royndarhættir, próvdøming, próvskjøl, kærur um próvtøku osfr. eru reglur ásettar í aðrari kunngerð við heimild í lógini.
Kapittul 9
Kærur
§ 15. Avgerðir, sum skúlin tekur sambært hesi kunngerð, kunnu verða kærdar til landsstýrismannin. Serligar reglur eru galdandi í sambandi við próvtøku, sbr. § 14, stk. 2.
Stk. 2. Kæran verður latin skúlastjóranum, sum ger eitt ummæli, sum kærarin skal hava høvi at gera viðmerkingar til innan eina viku. Skúlastjórin sendir kæruna, ummælið og møguligar viðmerkingar hjá kæraranum til Mentamálaráðið.
Stk. 3. Freistin at kæra eftir stk. 1 er 2 vikur frá tí degi, avgerðin er fráboðað kæraranum.
Kapittul 10
Góðkenning og dygdarmenningarskipan
§ 16. Landsstýrismaðurin góðkennir útbúgvingarstovnar, har maskinmeistaraútbúgving fer fram.
Stk. 2. Tilrættalegging, útinnan, eftirlit og eftirmeting av útbúgvingini og skeiðunum skal gerast í samsvari við reglur, sum eru ásettar við grundarlagi í STCW ´95 konventiónina.
Kapittul 11
Gildiskoma og skiftisreglur
§ 17. Henda kunngerð kemur í gildi dagin eftir, at hon er kunngjørd.
Stk. 2. Samstundis fer úr gildi kunngerð nr. 129 frá 14. september 1992 um maskinmeistaraútbúgving, og kunngerð nr. 133 frá 14. september 1992 um reglugerð fyri útbúgvingarráð fyri maskinmeistara- og aðrar maskin- og eltøkniútbúgvingar.
§ 18. Tey lesandi, ið eru byrjað við maskinmeistaraútbúgving, áðrenn henda kunngerð kemur í gildi, halda tó fram eftir teimum í stk. 2 nevndu kunngerðum.
Mentamálaráðið, 15. september 2005
Jógvan á Lakjuni (sign.)
landsstýrismaður
/ Petur Petersen (sign.)


text:
- Tíðindi, mentan og ítróttur
Zuma koyrdur frá
- Vit hava gjørt av at koyra hann frá, men hann veit tað ikki sjálvur, skal ein kelda í stjórnarflokkinum ANC hava sagt við tíðindastovuna.
Aðrir miðlar siga, at flokkurin fer at heita á Zuma um at leggja frá sær.
Fundurin í leiðsluni í ANC, har støðan hjá Jacob Zuma var á skránni, endaði í nátt, og tá hevði hann vart í 13 tímar.
Ónevndar keldur søgdu í gjárkvøldið, at Zuma hevði fingið 48 tímar at leggja frá sær.
Tað frættist, at varaforsetin, Cyril Ramaphosa, og skrivarin í ANC hava verið hjá Zuma og greitt honum frá støðuni.
Zuma skal hava biðið um at sleppa at halda fram sum forseti í tríggjar mánaðir aftrat, og at hann tá skal leggja frá sær sjálvboðin.
Men tað vil ANC ikki góðtaka.
Jacob Zuma legði frá sær sum formaður í ANC í desember. Forsetaskeið hansara er úti næsta ár, men hann er undir stórum trýsti at lata valdið frá sær varaforsetan, Ramaphosa, sum eisini er leiðari í ANC.
Sí eisini


text:
Hol í høvdið fyri 1,8 millión
Dan Klein --- 26.07.2018 - 09:31
Perlur: Samferðsluleiðarin hjá SL, Joan Poulsen, váttar fyri blaðnum 22. oktober, at SL hevur býlagt serbygdan lastbil, at koyra bingjur gjøgnum Hvalbiartunnilin, tó at ein serbygdur flutningsbilur stendur fyri onki í Norðoyggjum, tí eigarin hevur ov lítið at gera. Men stjórin, váttaði ongantíð hetta “hologram”, og ongin prísur var heldur nevndur, men nú er øðrvísi. Hetta skrivaði Oyggjatíðindi 5. november 2010, meðan Dimma hevur havt hetta sum sensatión í 2011. Hvat tá.
- Longu 22. oktober, skrivaði oyggjatíðindi, at Strandferðslan var farin í beinharða kapping við ein persón í Norðoyggjum, sum longu sjálvur hevur bygd sær eitt serligt flutningsakfar til 20-fóts-bingjur, at koyra í gjøgnum tunnlarnar í norðoyggjum við.
Hetta serbygda akfar hevur onki havt at gjørt í longri tíð. Av somu orsøk er tað undrunarvert, at SL - við loyvi frá landsstýrismanninum, hevur bygd ein serligan bingjubil fyri 3 milliónir, at køva eitt privat átak í Norðoyggjum.
- Bingjubilurin kostar ikki 3 milliónir, og hann er ikki komin til landið, segði Joan B. Poulsen, samferðsluleiðari hjá SL 22. oktober 2010, ið annars segði at bingjubilurin skuldi koma í ár. - Men tað kann ikki undra, at privata vinnan, sigur:
- Tað er hol í høvdið, tá slíkt akfar longu er tøkt. Men blaðið søkti um alment innlit í hesi viðurskiftir, og stjórin, Bogi Mortensen, svarar soleiðis:
Trailarin, ið SL hevur bílagt eftir boðum frá Vinnumálaráðum til fiskaflutning ígjøgnum Hvalbiartunnilin, kostar 1.850.000 kr. Um alt gongur eftir ætlan, kemur trailarin til landið um mánaðarskifti novembur/desembur 2010.
Áðrenn áður umtalaði trailari varð bílagdur, vitjaði SL ánaran av serbygdum trailara í Norðoyggjum miðskeiðis í 2009.
SL metti tá, og metir enn, at hesin trailari ikki kann brúkast til fiskaflutning ígjøgnum Hvalbiartunnilin av tí einfaldu orsøk, at hesin trailarin kann einans taka 20 fót bingjur, og ikki 40 fót bingjur sum fiskaflutningur úr Hvalba krevur, skrivaði blaðið tá.
-----
Traliarin er komin, men hevur so lítið at gera, at nú verður hótt við at senda hann retur. Tá Oyggjatíðindi avdúkaði ætlanina helt Einglapressan gák, og segði onki. Varð orðaskifti um hesi viðurskiftir tá Oyggjatíðindi avdúkaði ætlanina 22. oktober 2010, so átti hetta at ført til, at SL brúkti tann bilin, sum longu var í landinum.


text:
Heimstaðarlæra er lærugrein, ið serliga tekur sær av tí, ið fer fram í nærumhvørvinum. Hon viðger evni, ið næmingurin dagliga sær ella hoyrir um.
Næmingurin hevur ávísan kunnleika til evnini frammanundan, og lærugreinin byggir tí lutvíst á tað, ið næmingurin veit, á tað, ið hini vita, og tað, ið onnur kunnu leggja afturat.
Heimstaðarlæra gevur næminginum ans fyri tí, ið finst rundan um hann, og ger hann betur føran fyri at taka støðu til ymiskt, sum fer fram í heimi og huga hansara, at hann kann vera við til at finna einfaldar loysnir á gerandismálum í nærumhvørvinum.
Heimstaðarlæra leggur lunnar undir lærugreinina Náttúru og tøkni.


text:
Smáoygda havmús (havmúsaættin)
Hydrolagus affinis (Capello, 1868)
Stødd: Smáoygda havmús verður upp í 130 cm long.
Dýpi: Hon er úr 300 m niður á 2400 m dýpi.
Litur: Hon er myrkt brún-viólblá, fjaðrarnar eru bleikari og kantarnir eru myrkir.
Lýsing: Smáoygda havmús er tjúkk um bulin, smalkar frá gotinum og aftureftir. Stórar uggafjaðrar. Tvær ryggfjaðrar, tann fremra er høg og stutt við ramligum píki frammanfyri. Hin aftara er long og lág. Tvær smáar halafjaðrar, onnur yvir, hin undir, renna saman í ein stuttan hala aftast. Tann ovara er týðiliga leys av ryggfjøðurini við einum gloppi. Hin niðara er bæði gotfjøður og halafjøður.
Hon hevur stutt høvd, spíska, sermerkta gron. Kjafturin er lítil, og hon er granartjúkk. Hon hevur smá eygu. Hon hevur sansigagnsstrikur um stóran part av høvdinum.
Eyðkenni: Smáoygda havmús líkist havmús, men hevur stuttan hala. Uggafjaðrarnar lagdar aftur við kroppinum røkka ikki aftur til búkfjaðrarnar. Kjafturin er fremri enn eyguni.
Týdningur: Hon hevur ikki vinnuligan týdning.
da: Småøjet havmus, en: Smalleyed rabbitfish, fr: Chimére á petit yeux, ís: Stuttnefur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Havmýs Chimaeriformes
Í hesum hópinum eru 3 ættir við 6 slektum og 33 sløgum.
Av teimum eru við Føroyar 2 ættir við 4 slektum og 5 sløgum:
Havmýsnar skilja seg frá øðrum bróskfiskum m.a. við at hava eitt kápuskapilsi uttan á táknunum.
Havmýsnar eru bulmiklar og hava ikki stert. Tær hava tvær ryggfjaðrar. Stóran pík við fremru ryggfjøðurina. Tær hava ikki roðslu. Kallfiskarnir hava ein flytiligan og krókskapaðan útvøkstur í enninum.
Havmýsnar liva um øll høv, niður á stór dýpi.


text:
- Tíðindi, mentan og ítróttur
Sambandsflokkurin størstu afturgongdina
Tað er úrslitið av veljarakanning, Fynd hevur gjørt fyri Sosialin. Sambært kanningini, missa Fólkaflokkurin og Sambandsflokkurin tveir tingsessir í mun til seinasta løgtingsval, og fara úr átta niður í seks tingsessir.
Javnaðarflokkurin fær tríggjar afturat, og fer úr seks uppí níggju tingsessir, sambært veljarakanningini. Tjóðveldi fær ein tingsess afturat, og fer úr seks uppí sjey tingsessir. Hinir flokkarnir varðveita sínar tingsessir.
Í prosentum er tað Sambandsflokkurin, ið hevur størstu afturgongdina. Sambandsflokkurin fer 6,6 prosentstig aftur, Fólkaflokkurin fer 3,6 prosentstig aftur, og Javnaðarflokkurin fer 8,8 prosentstig fram.


text:
12/28/10
Mikro sampling - um The Field
Tað byrjaði við at eg fyri kortum hugdi eftir einum stuttligum parti av Family Guy, ið m.a. innihelt hetta brotið:
Family Guy speisemi tá tað er best! Tó var eitt annað, sum fangaði meg við brotinum, tá eg hugdi eftir tí umaftur. Talan var um ljóðførissamansetingina í Lionel Richie sanginum, soleiðis sum hon hoyrist á uml. 0:22 markinum í klippinum omanfyri. Eg helt meg hava hoyrt akkurát hasi sekundini ella taktina/taktirnar fyrr. Í video'ini til "Hello" hoyrist sama brot á uml. 1:23 markinum:
Fantastisk 80'ara video forrestin. Niðurstøðan viðvíkjandi hasum brotinum var, at eg hevði hoyrt tað fyrr. Fann útav online, at svenski techno framleiðarin The Field brúkar tað sum eitt grundleggjandi element í lagnum hjá sær, nevnt "A Paw In My Face". Lagið finst á debutplátuni hjá honum, nevnd From Here We Go Sublime frá 2007. Henni havi eg lurtað nógv eftir, og tískil kendi eg tað aftur hagani.
Umrødda brot og fleiri onnur element úr sama sangi vera nýtt gjøgnumgangandi í lagnum hjá The Field. Í endanum hoyrist eisini eitt brot úr solo'ini/c-stykkinum í Richie sanginum, har eitt frekt synkoperað taktslag hoyrist...prøva og gev tí eitt lurt:
Eg haldi at hetta er ein fasinerandi og hamrandi kulur máti at gera tónleik uppá. At man tekur evarska lítlar "sellur" ella brotabitar úr einum lagi, og setur hesar saman í ein nýggjan samanhang, hvørs heild onkursvegna er meir enn hvat einstøku lutirnir leggja upp til.
"Tension/release" er eitt væl kent trick í nógvum techno. "Spenningur og forloysing" á nøkunlunda føroyskum. Hetta kann vera ítøkiligt; at bygt verður upp til klimaks o.a., men "tension/release" er mangan eitt slag av grundleggjandi støðu í sjálvum tónleikinum. Eitt væl frágingið techno lag kann gjøgnumgangandi innihalda bæði spenning og forloysing samstundis. Tað er ótrúliga feitt, tá fólkið aftanfyri dugir. Og The Field hann dugir.
Lionel Richie er ikki einasta samplingar-keldan, ið verður nýtt á From Here We Go Sublime. Byrjunarlagið "Over The Ice" heintar eisini samplingar aðrastaðni frá, hesuferð frá "Under Ice" hjá Kate Bush. Lagið er av Hounds of Love plátuni frá 1985;
KATE BUSH Under The Ice (1) from Sky Vibes on Vimeo.
Eitt friðarligt og eitt sindur ófrættakent lag, við vakra sanginum hjá Bush og tí sum kundi ljóða sum eitt bland av akkustiskum og elektroniskum strúkarum í fokus. Kate Bush syngur eina yrking og eina søgugongd, ið berir sangin fram.
Síðani kunnu vit lurta eftir "Over The Ice" hjá The Field, og vita eftir hvussu hann nýtir samplingarnar:
Tað hoyrist at hann serliga nýtir røddina hjá Kate Bush til at skapa melodiir og hugløg. Eg meini meg eisini hoyra bakgrunds synthin í "Under Ice" havandi ein líknandi leiklut í "Over The Ice". Men røddin er tað sum onkursvegna er fremst í myndini. Tó eru tað ikki orð vit hoyra, men einstøk stavilsir og tað sum er uppaftur styttri. Røddin verður sostatt eitt ljóðføri uttan semantiskan týdning.
Hetta at taka vokalin og separera hann frá semantiska týdninginum minnir meg eitt sindur um Different Trains hjá amerikanska Steve Reich. Verkið er frá 1988, skrivað fyri strúkarakvartett og band/tape og í trimum pørtum:
America-Before the War (movement 1)
Europe-During the War (movement 2)
After the War (movement 3)
Reich var smádrongur undir 2. veraldarbardaga, og tá plagdi hann at ferðast við toki millum New York og Los Angeles, tí foreldrini vóru fráskild, og búðu í hvør sínum býi. Reich er av jødiskari ætt, og seinni fór hann at hugsa um at um hann hevði búð í Europa heldur enn USA hesi árini, so hevði hann kanska ferðast í Holocaust tokum, tvs. tokum, ið koyrdu jødiskar fangar til týningarlegur.
Í verkinum nýtir Reich samrøður við fólk, ið tosa um tað at koyra í toki. Í fyrsta parti um tað at koyra í toki í USA áðrenn kríggið, í næsta um at koyra í toki í Evropa undir krígnum, og síðani um at koyra í toki aftaná kríggið.
Eitt áhugavert við hesum er at Reich nýtir tosandi røddirnar sum grundarlag fyri melodiskum tilfari. Tá vit tosa vanligt eru tónar í røddum okkara, og arbeiðir Reich við hesum í verkinum. Hóast tok og tokferðir, USA/Evropa og ræðusøgan um kríggið og Holocaust er "bakgrundsteppi" fyri verkið, so snýr ítøkiliga nýtslan av tosandi røddunum seg fyrst og fremst um teirra fonetiska virði, og síðani um teirra semantiska virði:
Eitt sindur av hesum hoyra vit hjá The Field. Eg sigi bara "eitt sindur", tí hjá The Field er alt klipt nógv meira sundur í styttri brot, og hjá Reich er eisini talan um eitt melodiskt samspæl við akkustiskar strúkarar, og tað gevur nakrar øðrvísi arbeiðshættir.
...men The Field MÁ hava lurtað eftir Reich...eg havi í hvussu so er ein sterkan illgruna um tað. Hvussu enn er og ikki, so ger The Field sera áhugaverdan og feitan tónleik. Pláturnar eru higartil tvær í tali; From Here We Go Sublime frá 2007 og Yesterday and Today frá 2009. Báðar eru útkomnar á spennandi týska techno plátufelagnum Kompakt, ið heldur til í Köln.
Her at enda eitt lag av nýggjastu The Field plátuni Yesterday and Today; hitt frálíka "Leave It". Eg haldi meg hoyra nógv element frá minimalismuni hjá Reich og co. í hesum lagnum. Hvussu enn er og ikki, so er talan um eitt avbera feitt lag, har tað ber væl til at blíva vekk í vakurt konstrueraða meyldrinum av friðsælu og rokaligheit;
2 comments:
- Janus RasmussenDecember 28, 2010 at 6:16 PM
Feitur bloggur!ReplyDelete
Havi vita av hasum við Lionel Richie samplinum nokkso leingi. Men eg visti ikki um Kate Bush - Under Thin Ice samplingini. Okkurt lærir man hvønn dag.
Men yes, dyrki tínar blogs. Drív á.
Takk fyri tað. Feitt at hoyra og vita at lisið verður. Gleðilig jól og gott nýggjár har sum tú ert.ReplyDelete


text:
Páskaregg
Rulla páskaregg[rætta | rætta wikitekst]
Tað er føroyskur siður at rulla páskaregg annan páskadag. Hartkókað egg, sum ofta eru málað ella á annan hátt prýdd, verða rullað oman bakkan, til tey brotna, og síðani eiga tey at verða etin. Tað gerst tó alt vanligari, at eggini ikki verða etin. Tá koma átufreku likkurnar ístaðin.
Í Havn eru Gamla Hoyvíkin, Hoydalar og KFUK-bøurin (í Varðagøtu) populer støð at rulla páskaregg.
Ein sangur er gjørdur um at rulla páskaregg, hann eitur heilt einfalt "Rulla páskaregg".


text:
Spurningar til Harald Eliassen
Jan Smedemark | 08/01/15
TB heimasíðan hevur sett ein av drúgvu stuðlunum norðanfyri nakrar spurningar. Talan er um Harald Eliassen, ið fleiri fjepparar munnu kenna.
Hvør er Harald Eliassen?
Eri 22 ára gamal og úr Leirvík, arbeiði sum maskinsmiðjur hjá KJ Hydraulik á Kambsdali.
Hvagani stavar áhugin fyri TB?
Áhugin fyri TB hevur sum so altíð verið eitt sindur har. Tá LÍF var til so helt man eitt sindur við báðum (av ti eg eri hálvur suðringur og hálvur leirvíkingur). Men í 2008 valdu teir at leggja LÍF og GÍ saman og tá bleiv tað so mest sum bara TB, ið eg hevði áhugað fyri.
Hvussu væl fylgir tú við?
Eg fylgið so væl við, sum eg kann. Fari tó ikki suður at hyggja eftir TB, men eg farið til hvønn útidyst. Í ár misti eg tó ein dyst hjá TB norðanfyri.
Hvør er tín yndis TB leikari?
Yndisleikarin má nokk verða verjukempan Óli Jóhannesen.
Hvat er tín TB uppliving tú minnst best?
Besta upplivingin sum TB fjeppari , var tá teir spældu seinasta dystin í ár ímóti AB á Argjum, har eg fekk handa eina TB troyggju, har allir spælarnir høvdu skriva teirra navn á.
Hvussu nøgdur ert tú við TB í árinum, sum fór?
Sum heild eri eg væl nøgdur við kappingarárið, vit vunnu 1. deild og vóru sum heild heilt suverenir gjøgnum árið!
Hvat væntar tú tær av TB í 2015?
Eg vænti eitt hart kappingarár í 2015 , men halda allir leikararnir fram og fær felagið onkran styrk, so eri eg vísur í, at TB verður verandi í bestu deildini.
Vit takka Haraldi fyri hann gav sær stundir at svara okkara spurningum.


text:
Útgivið tann: 29.01.2014
Nøvn á handlum – Hon og hann (Jógvan í Lon Jacobsen)
Skrivað hevur: Jógvan Andersen
Nøvn elva mangan til hart kjak millum manna, og tað er sjálvandi í fínasta lagi. Eg veit væl, at nøvn ikki altíð fylgja bendingarreglunum, sum annars eru galdandi fyri føroyskt, men fyri tað kunnu vit gera viðmerkingar til tað. Vit hoyra mangan lýsingar eitt nú í útvarpinum frá einum handli, sum eitur Hon og hann. Orðini hon og hann eru tvey vanlig orð í føroyskum, sum verða bend í føllum. Hann verður bent: hann – hann – honum – hansara og hon verður bent: hon – hana – henni – hennara, og tað eiga tey eisini, tá ið tey eru sett sum navn á einum handli. Ofta verða útvarpslýsingar sagdar nakað soleiðis: Frá Vørðsluni í Fuglafirði, frá Skósøluni, frá Jalli ... o.s.fr. Og tað er, sum tað skal vera, tí at orðið frá stýrir hvørjumfalli, og tað ger tað eisini í øllum øðrum førum. Tí er rættast at siga: Frá Honum og henni. Tað er, tá ið samanum, kemur bert ein spurningur um vana og sjálvandi eisini um vilja.


text:
Skuffandi úrslit
Tað er gleðiligt at tað lakkar ímóti endanum av fyrstu hálvu. Menn eru troyttir og tørva steðg.
Størsti trupulleikin hjá B71 hevur verið og er tað enn, tann smali hópurin. Vit hava havt sum aðalmál hesi síðstu árini at hópurin skal vera fólk sum tíma B71 og vilja spæla fyri meira enn bara pengar. Sostatt er tað av reinum prinsippi og so sjálvandi eisini partvíst ein pengaspurningur, at hópurin ikki er størri enn hann er. Vit hava roynt tað ofta áður, hettar at heinta fólk inn og bjóða teimum góða løn afturfyri, men úrslitini eru ikki blivin betur av tí sama. Tí hevur tað verið gleðiligt at síggja at vit hava megna at staðið saman um eitt lið, ið er næstan bara fólk úr oynni. Teir sum ikki eru her frá, hava antin víst stóran áhuga at vera verandi í felagnum, ella komnir av sínum eintingum til felagið. Vit hava enn ikki verið úti eftir fólki, ið vit hava verið noyddir at draga suður við pengum og gyltum lyftum og vónandi kemur hettar heldur ikki at vera neyðugt.
Tað sást tíverri alt ov væl í gjár, at hópurin er pappírstunnur og gongur tað galið har vit eru mest sárbarir, so fáa vit ikki úrslitini heim. Hettar er sjálvsagt ikki meir enn næstbest og vit arbeiða støðugt uppá at hópurin kann breiðkast, heldur enn tað øvugta, men tað krevir so eisini at spælarirnir halda út og eru við allan vegin. Menn mugu venja við og ofra seg, skal málsetningurin um at fáa besta mansliðið á røttu kós aftur eydnast.
Á hinari síðuni, so mugu vit staðfesta at tað er ein ávís góðska í hópinum, eisini tá hann er spentur for út á grensuna sum tilfeldið var í gjár. Tað er B71, ið fær fyrsta málið tá Tijani Mohammed verður feldur í brotssteiginum og dómarin dømir brotsspark. Símin Hansen er svikaleysur frá 11 metur blettinum og so er 1-0 til heimaliðið. Teir fyrstu 20 minuttirnir vóru eisini okkara besta perioda, har vit sótu á spælinum og trýstu hart.
Víkingur fær tó knappliga javnað og stutt fyri hálvleik hendir so tað sum ikki skal henda hjá einum nógv skerdum liðið. Vìkingur sendir bóltin innfyri og ein Víkinga leikari skallar bóltin beint í netið. Eftir leiðslumálið verður málverji okkara liggjandi og noyðist av vøllinum á børðu. Nú er støðan serliga ring á málmanspostinum, har teir sum annars hava verið í mál hjá liðnum í ár eru til skips og skaddir, so ongin eykamálverji var tøkur.
Hettar merkir at miðvalla leikarin Eirikur Jacobsen noyðist í mál allan seinna hálvleik. Sigast skal at Eirikur gjørdi tað væl og tað kom eiheldur nakað mál inn hjá honum í gjár, sum tit síggja á úrslitinum.
í 64. minutti verður ein Víkinga leikari vístur av vøllinum og hettar merkir at mótstøðuliðið pakkar seg saman heilt aftast. Bæði heppi og óheppi fyri okkara viðkomandi. Heppið, tí vit sluppu undan at hugsa so nógv um at óroyndi maðurin í málinum mátti út í nakrar stórbjargingar í tíð og úrtíð og óheppið tí tað samstundis merkti at tað bleiv truplari at bróta ígjøgnum eina ógvuliga kompakta verjuketu.
Hettar eydnaðist heldur ikki. Vit høvdu okkara møguleikar viðhvørt, men gagnnýttu teir ikki. 1-2 er endaliga úrslitið og menninir úr Gøtu/Leirvík sluppu heimaftur við øllum.
Frustratiónirnar eru eyðsýndar
Skaðar, leikbann og ein tunnur hópur er ikki ein góð blanding og í okkara førið, so sæst hettar tíverri aftur í úrsltinum sum vit hava fingið gjøgnum árið. Skilligt, ella ei, so eru vit ov vánaligir tá tað kemur til at hava tamarhald á kenslunum. Alt ov ofta so er tað antin mótstøðuliðið ella dómarin sum fær skyldina fyri at vit ikki megna at halda okkum í skinninum. Hettar er satt viðhvørt, men nú hava vit spælt 14 dystir, so tað ber ikki til at tað er satt hvørja ferð.
Ráðini eru eyðsýnd, um enn ógvuliga moðin at viðurkenna: Tolið mótgongdina. Vit vinna ikki hvørja ferð. Tað ger heldur onki. Ikki geva øllum øðrum skyldina, o.s.f.
Standið saman
Komandi leygardag skulu vit til Runavíkar at leika torføran útidyst ímóti NSÍ, ið liggur á 2. plássinum, áðrenn síðsta dyst ímóti B68 á heimavølli. Latum okkum fyrst av øllum sláa fast, at tað skal nógv til áðrenn vit fáa stig í hesum báðum dystunum.
Tá tað so er sagt, so kunnu vit taka samanum tað jaliga sum vit sóu í gjár og sum vit vita frammanundan:
1) Liðið spælir væl. Á sjálvt okkara versta degi, so havi eg enn ikki sæð ein dyst har vit ikki hava spælt fótbólt.
2) Nýggjan verjuleikara: Verjan er kanska okkara veikasta punkt. Vit hava latið alt ov nógv mál inn, men við nýggja høgra bakkinum Frantzly Zephirin, hava vit fingið týdningarmiklan styrk. Eisini kann maðurin spæla longri frammi á vøllinum, skuldi hettar verið ynskiligt.
3) Leikararnir vilja vinna. Hettar kemur okkum ofta aftur um brekku, tí menn blíva ov heitir og gera ov nógv býtt, men hettar er eisini orsøkin til at vit hava fingið nógv mál og stig bæði í fjør og í ár.
4) Áskoðararnir eru við. Vit eru í fer við einari jaligari tilgongd, ið merkist á áskoðarunum, ið blíva fleiri og fleiri í talið. Sjálvt í gjár tá vit væntaðu ongan, orsaka av HM og Gekkinum, komu 25-30 til dystarbyrjan og næstan tað sama aftaná hálvleik.
5) Steðgurin er í hondum. Leikararnir skulu bert hugsavnað seg um at venja alt tað teir kunnu og geva alt tað teir eru mentir í 2 vikur afturat og so er summarsteðgur. Ein gyltur møguleiki at kopla frá, taka sær av løttum, savna sær kreftir og so byrja vit aftur við enn meira orku til seinnu hálvu.
Drívið á B71!


text:
Hondbóltsfelagið Tjaldur úr Runavík hevur sett nýggjan ungdómsvenjara fyri kappingarárið 2018/2019. Talan er um 27 ára gamla Christoffer Valdemar Madsen, sum hevur drúgvar royndir
Ungdómsdeildin
Hondbóltsfelagið Tjaldur hevur longt stuðulsavtalunað við Tryggingarfelagið Føroyar
Hondbóltsfelagið Tjaldur og Tryggingarfelagið Føroyar hava síðstu árini havt eina stuðulsavtalu, ið hevur verið galdandi fyri ungdómsliðini hjá Tjaldur. Hetta hevur merkt, at øll
Steypa semifinalan hjá dreingjum 14: Tjaldur – Neistin 20-18
Í dag vóru steypa semifinalurnar í dreingjum 14 ár. Tjaldur møtti Neistanum í semifinaluni og vunnu 20-18
Byrjaðu 2015 við nógvum dystum í Bylgjuni
Í dag var fyrsti leikdagur í 2015. Nógv lið skuldu til Runavíkar at spæla og gekk tað sera væl at avgreiða kappingina. Frá kl.9
Nógv lív í Bylgjuni
Í gjár var nógv lív í Bylguni. Í hondbóltshøllini var lív í frá 9 á morgni til kl. 21 á kvøldi, har ung og
Savning av U12 dreingjum
Síðsta sunnudag varð skipað fyri savning av U12 dreingjum – eldru, føddir í 2000. Savningin var í Eiðis Høll og vant varð frá kl.
Dreingir 12 vunnu Náttarhondbóltin
Mikukvøldið og náttina til hósdag í heystferiuni, var nógvur aktivitetur í høllini í Vestmanna. Gjøgnum alla náttina leiktu børnini kapping, ið var skipa við
Gentur 10 leikt í Klaksvík
Í dag leiktu okkara gentur 10 tveir dystir í Klaksvík. Fyri fleiri av okkara gentum var hetta fyrstu fer tær leiktu ein ordiligan hondbóltsdyst
Dreingir 10b vunnu c-bólkin
Dreingir 10 b hava leikt í c-bólkinum, og hava teir klára seg sera væl í ár. Teir endaðu kappingarárið við at vinna bólkin og
Gentur 10b vunnu silvur í c-bólkinum
Tjaldur hevur í ár havt nógv gentulið við í hondbóltskappingini. Tjaldur b í gentur 10 ár hava leikt við í c-bólkinum her hava tær


text:
- Tíðindi, mentan og ítróttur
Sunleif á serligum lista á Spotify
Tak niður
Hvørja viku hevur heimsins størsta tónleikastroymingartænasta Spotify ein spælilista við verkum eftir eitt tónaskald, sum skrivar klassiskan tónleik. Composer Weekly eitur spælilistin, sum hesa vikuna hevur valt 30 verk eftir Sunleif Rasmussen at vísa fram.
Sjálvur helt Sunleif Rasmussen, at talan mátti vera um eitt mistak, tá hann fekk boðini, men hann fegnast um heiðurin og vónar, at tað verður eins og Kristin Blak úr plátufelagnum Tutl sigur, at hetta kann føra til fleiri bíleggingar av verkum eftir Sunleif Rasmussen.
Fleiri enn 160.000 fólk fylgja Composer Weekly á Spotify.
Sí eisini


text:
Her nakrar myndir frá súkklukappingini Kring Føroyar.
Í dag hava tey súkkla frá Gásadali og til Klaksvíkar. Byrjað var á miðdegi og súkklaði tey skjótt ídag, tí væntandi skuldi tey vera í Klaksvík kl. 16.00, men tey vóru langt áðrenn og tá ið myndaportalurin kom at taka myndir, tá vóru tey longu liðugt at deila heiðursmerkini út, men fitt vóru tey, so tey øll stillaðu seg uppaftur og vit fingu tiku okkara myndir.
Hinir fjølmiðlarnir eru vælkomnir at brúka myndirnar.
Her myndirnar, klikk á myndina.


text:
Borgarstjórin
Vælkomin til Eysturkommunu
Eysturkommuna bleiv stovnað tann 1. januar 2009, tá Gøtu- og Leirvíkar kommunur løgdu saman í eina kommunu. Fólkaatkvøða var um samanleggingina, og vóru Gøtufólk og Leirvíkingar samd um, at tíðin nú var búgvin til eina nýggja felagseind. Úrslitið er Eysturkommuna.
Heiðurin at vera borgarstjóri hesi fyrstu árini er fallin mær í lut. Tað hevur verið ein spennandi og lærurík tíð. Eg vóni, at vit hava klára at lagt lunnar undir tí kommunu, sum Gøtufólk og Leirvíkingar ynsktu sær við samanleggingini.
Aftaná fyrstu setu í nýggju kommununi, kunna vit við stoltleika ásanna, at Eysturkommuna megnar at fremja stórar og grundleggjandi broytingar, tá tørvur er á tí. Eysturkommuna er ikki ein kommuna, ið stendur í stað. Her búgva borgarar, sum hava hegni, dugnaskap og vilja at skapa sína egnu framtíð.
Framsøkin
Sum ein framsøkin kommuna, vilja vit taka kappingina upp við allar aðrar kommunur um tænastur til borgaran. Ikki bert í Føroyum, men eisini við útlandið. Vit hava í dag eina sera vælvirkandi barnaansing, har námsfrøðislig góðska er í hásætinum, boðin borgaranum fyri ein kappingarføran prís.
Eysturkommuna er tann fyrsta kommunan i landinum, sum hevur framt stórar bygnaðarbroytingar á fólkaskúlaøkinum. Fólkaskúlin er skipaður á tann hátt, at skúlanir í Gøtu og Leirvík eru lagdir saman í ein skúla, við einari leiðslu. Í Leirvik er innskúling og í Gøtu er miðdeild. Eysturkommuna er eisini tann fyrsta kommunan í Føroyum, sum stovnaði ein forskúla.
Nýggi býarplanurin og byggisamtyktin fyri Eysturkommunu er uttan iva tann mest framsøkni av sínum slag í Føroyum, og er okkara vón at hann fer at savna allar borgarar í kommununi til ein felags alsk fyri allari kommununi.
Savnandi
Umráðandi er fyri eina nýggja kommunu, at eitt stórt arbeiði verður gjørt fyri at savna alla kommununa í eitt – í eina felags fatan og ein felags samleika. Við nýggjum búmerki, ið hevur nakað serstakt at siga fyri okkum øll í kommununi, eru lunnar lagdir undir hesum virðisorðinum: Savnandi.
Eisini hava vit ásanna, at um borgarar í Eysturkommunu skulu fáa eina felagskendslu, so er umráðadi at knýta allar bygdirnar saman. Bert Eysturkommuna og Tórshavnar kommuna hava eina kommunala bussleið, har borgarin uttan brúkaragjald kann koyra runt í kommununi. Vit síggja í dag, at nógv nýggj vinarbond eru knýtt millum okkara børn, sum neyvan høvdu verið, um tað ikki var frítt at koyra millum bygdirnar í kommununi.
Opin og vinarlig
Vit ynskja, at Eysturkommuna er ein opin og vinarlig kommuna fyri øll, bæði verandi og nýggjar borgarar. Við einari samanlegging av tveimum smærri kommunum til eina størri kommunu, er tað náttúrligt, at borgarin kennir fjarðstøðuna millum borgara og kommunu økjast. Vit, sum eru vald at stjórna kommununi, arbeiða tí miðvíst eftir at bøta um hetta, so borgarin kennir, at kommunan er lætt atkomulig og at lurta verður eftir tí einstaka.
Umframt okkara felags ættarfedrar frá víkingunum, hava vit eisini sólina í felag. Neyvan finst ein vakrari sjón enn á Gøtuvík, tá vit síggja sólina rísa snimma á morgni. Og neyvan finst ein vakrari sjón, enn tá vit so síggja hana frá Leirvík seta aftur norðri í Djúpinum um kvøldarnar.
Okkara vón er, at vit standa saman um tað, sum er gott – standa saman um Eysturkommunu.
Við kvøðu
Jóhan Christiansen, borgarstjóri


text:
Leikur: Klintrimús og hini djórini í Vallbakkaskóginum
Suðuroyar Sjónleikarafelag venur kenda familjuleikin "Klintrimús og hini djórini í Vallbakkaskóginum" hjá Thorbjørn Egner, sum Eyðun Johannesen hevur týtt til føroyskt. Klæmint H. Isaksen er leikstjóri.
Venjingar og framførslur verða í mentanarhúsinum SALT, ið er sera vælegnað til sjónleik.
Nicolaj Falck ger pallmyndina. Pallurin verður stórur, og nógv verður gjørt burturúr. Tað verður sum ein ævintýrheimur, at koma inn í SALT, siga fyrireikararnir.
Nærri kunning um sýningar o.a. kemur seinni.


text:
Fjølgast í Sundalagnum
Fólkatalið í Sunda kommunu hevur nú sett met. Seinasta uppgerðin vísur, at 23. mars 2018 búðu 1.775 fólk í kommununi, og er hetta tað hægsta nakrantíð.
Seinasta árið eru netto 28 fólk flutt til kommununa, meðan burðaravlopið er 18. Í 2005, tá tær seks gomlu kommunurnar løgdu saman, búðu 1557 fólk her. Hesi árini er fólkatalið sostatt vaksið við 218 fólkum, sum er 14%.
Enn er tó gott pláss og enn hevur kommunan fleiri grundstykkir tøk. Rúm er eisini fyri fleiri børnum í teimum trimum dagstovnunum. Nýggjur skúli og ítróttarhøll verða bygd á Oyrarbakka í løtuni, so umstøðurnar hjá barnafamiljum eru av teimum allarbestu.


text:
Orð: Jóannes Patursson
Lag: Vísulag (Brynningsvísa)
Viðmerking: Yrktur tá ið konufólk fingu atkvøðurætt til kommunuval í 1902.
1. Tað frættist nú
og fregnast um land og um bý,
at konufólkaøldin hon rennur so ný.
:,: Um allan heimsins kring :,:
nú kemur várligt lot.
Nú verða konubrot!
2. Tí ungu Svannu longdist –
so var í forðum fljóð –
henni longdist at ognast tann sveinin,
hon var góð,
:,: tá gleddist hennar lund, :,:
hitt uttanveltað var,
hon ynskja kundi sær.
3. Nú sigur hon: at njóta
ein góðan svein er væl,
men fegin eg tó vildi, eg taldist upp í tal
:,: í valdra manna lið :,:
til stevnu og til ting
í menskra manna ring.
4. Tað skulu kallmenn vita,
vit hava eins gott skil
almannamál at flyta og gera uppskot til
:,: um sál og heilsubót :,:
fyri framfarafólk,
sum fylkjast vil í bólk.
5. Vit kallmenn siga allir:
tit komið heil og sæl!
Vit okkum til fylgdar alt gangist tykkum væl!
:,: Vit eru fegnir við, :,:
tit ei longur ganga støk,
men við okkum taka tøk.
6. Og ikki minst í Føroyum, har nýta vit tað mest.
Um kallar ella konur eru ringast ella best,
:,: ei spyrja vit um tað, :,:
tí fólkið tað er fátt –
tað er gott, ið er gott!
7. Tí siga allir Føroya menn, tit komið heil og sæl,
so eiðasørt vit ivast, at tit jú muna væl
:,: at flyta Føroya tjóð :,:
á føgru framburðsleið,
tað starv tit svíkja ei.


text:
Tíðindi
31. august 2016
So er nýggja skúlaárið komið væl í gongd. Og sum vanligt er, so er fyrsta tíðin merkt av nógvari stákan. Næmingar og lærarar eru spentir at síggjast aftur eftir summarfrítíðina og at fara til verka við nýggjum kreftum. Í so máta er alt við tað gamla. Men seinastu tvey árini eru eisini byrjaði við nýggjum ásetingum frá Mentamálaráðnum. Ásetingum, ið skerja virksemið hjá lærarum.
Seinasta ár vóru spariátøkini m.a. minni tíð hjá lærarunum at vera saman við næmingunum í matarsteðginum, og at fleiri skúlar fingu trengri karmar at lata lærarar fara á seturskúla við flokkunum. Í ár eru tað nýggjar ásetingar um lækkað tal av innlatingum hjá næmingunum í framhaldsdeildini í lærugreinunum føroyskt, danskt, enskt og støddfrøði.
Í semjuni frá seinastu sáttmálasamráðingum vóru broytingar gjørdar í arbeiðstíðaravtaluni hjá lærarum. Sambært nýggju avtaluni fær lærarin tillutaða tíð til at rætta innlatingar hjá næmingunum í mun til talið á avrikum í hvørji lærugrein. Talið av innlatingum hjá næmingunum í framhaldsdeildini var eisini umrøtt tá. Og semja var um, at talið var hóskandi í flestu lærugreinum. Í enskum átti talið av framsetingum at vaksið. Nýggja útrokningargrundarlagið hevði við sær, at tíðin hjá lærarum at rætta innlatingar vaks í enskum og minkaði í 10. flokki, men talið av innlatingum varð verandi tað sama í øllum flokkum.
Eftir skúlaársbyrjan í ár kom so nýggja ásetingin um innlatingar hjá 8., 9. og 10. flokki. Sambært nýggju ásetingum, so minkar talið av innlatingum hjá øllum trimum flokkunum við ávíkavist 15, 8 og 9 innlatingum um árið. Skúlarnir hava fingið tíð tillutaða samsvarandi hesum lækkaða tali av innlatingum. Harafturat hava skúlaleiðarar eisini fingið møguleika at minka talið at innlatingum enn meira, við ávíkavist 26, 1, 6 og 25 innlatingum í mun til seinasta skúlaár.
Hvar Mentamálaráðið hevur fingið hugskotið til at lækka talið av innlatingum í framhaldsdeildini er mær ein gáta. Mínar royndir við regluligum innlatingum í støddfrøði eru sera góðar. Í innlatingunum gera næmingarnar sær størri ómak við uppseting og frágreiðingum enn í dagliga arbeiðinum í lærugreinini. Tað styrkir fatanina hjá næminginum og gevur mær betur innlit í hugsanarháttin hjá næminginum í støddfrøði, so eg betur fái hjálpt í mun til førleikarnar. Lærarar í málsligu lærugreinunum føra somu sjónarmið fram, at innlatingarnar og arbeiðið við innlatingunum eru ein týðandi táttur í arbeiðinum at menna førleikarnar hjá næmingunum.
Einasta grund, ið eg fái eyga á, fyri at Mentamálaráðið lækkar talið av innlatingum í framhaldsdeildini, er, tí tað ber til at spara á henda hátt. Hetta er enn eitt spariátak í fólkaskúlanum hjá Mentamálaráðnum. Og tað er harmiligt, tí tað ger framhaldsdeildina veikari. Í einum skúla við eini stórari framhaldsdeild svara hesar sparingarnar í innlatingunum til á leið til eitt lærarastarv. Og ein lærari ger stóran mun.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Blágóma (steinbítaættin)
Anarhichas denticulatus Krøyer, 1845
Stødd: Blágóma verður møguliga upp í 180 cm long. Vanliga er hon úr 60 cm upp í 120 cm long.
Dýpi: Vanliga er hon úr 60 m niður á umleið 1000 m. Hon er eisini fingin ovarlaga í sjónum á víðum havi.
Litur: Blágóma hevur sera ymsan lit. Hon er ljósagrá við bláligum farra. Ella er hon dimmgrá og hevur nógvar viólbláar blettir, sum smámyntir. Hon hevur næstan líka nógvar bláar blettir, sum gráan undirlit. Hon er eisini næstan svørt, heilt dimmbrún/ blá. Litirnir eru altíð kámir.
Lýsing: Blágóma hevur tjúkkan, bøllutan kropp, hon er hægri, enn hon er breið. Hon hevur eina ryggfjøður av nakkanum aftur til stertin. Hon hevur eina gotfjøður frá gotinum aftur til stertin. Gotfjøðurin er umleið helvtina so long sum ryggfjøðurin og er lægri.
Hon hevur rættiliga stórar uggafjaðrar og ongar búkfjaðrar. Sterturin er lítil og hevur ein lítlan boga úteftir.
Høvdið er rundleitt, eitt sindur kubbut og er heldur lítið. Gronin er avrundað og stutt. Hon hevur smá eygu, ið sita tætt saman. Tenninar eru ikki so ógvisligar sum í steinbíti og lira. Hon er bleyt og vatnut at nerta við.
Eyðkenni: Tann vatnuti, bleyti og oftast tjúkki kroppurin. Tann kámi liturin. Kropsskapið er líkt steinbíti og lira, tó er hon oftast tjúkkari.
Týdningur: Blágóma hevur ikki havt vinnuligan týdning.
da: Blå havkat, en: Jelly wolffish, ís: Blágóma, Blåsteinbit, tý: Blauer Katfisch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Sjómannadagur væl vitjaður25-08-2015
Í seinastu viku vóru sjómannadagar í Klaksvík. Tiltøk vóru alla vikuna, men størsti dagurin var hildin leygardagin í góðum veðri.
Eik er høvuðsstuðul hjá Føroya Sjómannadegi13-08-2015
Eik hevur saman við Klaksvíkar kommunu verið høvuðsstuðul fyri Føroya Sjómannadag í fleiri ár og er eisini høvuðsstuðul hesaferð.
Minst til at virkja NemID áðrenn 20. juli16-07-2015
Ert tú ein av teimum, sum hevur meldað til NemID, men ikki hevur virkjað tað enn?
Gjaldskort, sjálvtøkur og Netbankin óvirkin sunnunáttina10-07-2015
Vegna regluliga dagføring verður ólag á hesum tænastum náttina til sunnudagin 12. juli 2015
Pisudagar í Eik07-07-2015
Aftur í ár skipa MFS, ASK og og Eik fyri pisudøgum fyri ung, sum fara av landinum at lesa. Í ár verða tiltøkini týskvøldið 4. aug. í Eik í Saltangará og mikukvøldið 5. aug. á Ungdómsdeildini í Havn - bæði tiltøkini eru kl. 19.


text:
Hammershaimb-Jakobsen seminar
Lagt verður upp til, at eitt Hammershaimb-Jakobsen seminar verður árligur táttur á deildini
Mikudagin 19. oktober frá klokkan 9.00 til 14.00 verður eitt seminar á Loftstovuni á Føroyamálsdeildini. Vit hava valt at kalla tað Hammershaimb-Jakobsen seminar, og vóna, at undirtøka verður fyri hesum soleiðis, at tað kann gerast árligur táttur á deildini.
Á hesum fyrsta seminari verða ymiskir fyrilestrar. Eitt nú fer Helge Sandøy, sum er professari í norðurlendskum málvísindum við universitetið í Bergen at halda fyrilestur um “Endringar i talemålet. Nye granskingsmetodar - og nokre norske resultat”. Jógvan í Lon Jacobsen fer at tosa um tvær upptøkur, sum gjørdar eru í Suðuroy og Sissal Rasmussen fer at halda fyrilestur um “Máltøku hjá føroyskum børnum”.
Seminarið er ókeypis og øll eru vælkomin. Øll skráin sæst her:
09.00-09.30 Helge Sandøy: Endringar i talemålet. Nye granskingsmetodar - og nokre norske resultat
09.40-09.55 Jógvan í Lon Jacobsen: Kanning av tveimum upptøkum
10.00-10.20 Zakaris S. Hansen: Stílførsla og tað-innskot í eykasetningum
10.30-11.00 Edit Bugge: Resultat fra dialektmasketesten
11.10-11.30 Sissal Rasmussen: Máltøka hjá føroyskum børnum
12.15.12.30 Heðin Jákupsson: Heimildarfólk
12.40-13.00 Rakul Skaale: Støðan hjá suðuroyarmáli
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Bíðilistar og nýtsla av skannarum á Landssjúkrahúsinum
9. januar 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning um bíðilistar og nýtslu av MR/CT-skannarum á Landssjúkrahúsinum. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu stórur er bíðilistin og longi skulu fólk bíða eftir at sleppa í MR/CT-skannara á Landssjúkrahúsinum?
2. Hvussu ofta verður MR/CT-skannari nýttur um vikuna?
3. Hvør er orsøkin, um MR/CT-skannari ikki verður fult gagnnýttur og bíðitíðirnar minkaðar?
4. Hvat krevst fyri, at ein skannari verður brúktur optimalt?
5. Hvørjar ætlanir hevur landsstýriskvinnan um at stytta bíðitíðirnar og arbeiða fram ímóti, at føroyingar kunnu fáa somu møguleikar sum í Danmark viðvíkjandi viðgerðartrygd?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað eru nógvir føroyingar, sum tekna sær privatar sjúkratryggingar fyri at tryggja sær, at um ein gerst sjúkur og kemur at standa á einum bíðilista í Føroyum, so sleppa tey alternativt sum skjótast til útgreining og viðgerð á sjúkrahús uttanlands.
Fyri ikki at taka partvísa grundarlagið undan okkara egna sjúkrahúsverki, er neyðugt, at starvsfólkini innan sjúkrahúsverkið fáa neyðugar resursir til at stytta um bíðilistarnar.
Tað kostar nevnliga nógv fyri samfelagið, um fólk ganga óneyðuga leingi við heilsuligum trupulleikum, antin kropsliga ella sálarliga.
Nøkur av tólunum í sjúkrahúsverkinum, sum hava serliga stóran týdning fyri útgreining og diagnosu eru skannarar. Hesi tól verða brúkt hjá nógvum at fáa staðfest orsøkirnar til eina sjúku.
At enda sigur Kaj Leo Holm Johannesen, løgtingsmaður, í sínum viðmerkingum, at hann vil við hesum spurningi seta sjóneykuna á, um vit hava sett nokk av resursum til, at vit brúka okkara skannarar optimalt og hvat skal til fyri at stytta um bíðilistan fyri at sleppa í skannara.
Sambandsflokkurin
RN
Aftur


text:
Marita Petersen
Marita Petersen (fødd Marita Johansen 21. oktober 1940, Vágur - 26. august 2001, Tórshavn) var løgmaður í Føroyum 1993 - 94. Marita Petersen er fyrsta kvinnan, ið náddi ovastu rók í føroyskum politikki. Tann 18. januar 1993 varð hon tann fyrsti kvinnuligi løgmaður í Føroyum[1].
Í 1988 varð hon fyrstu ferð vald á ting. Frá 1990 – 1993 var hon landsstýrismaður í mentamálum, har hon m.a gjørdi vart við seg við at endurskoða yrkisútbúgvingarnar í Føroyum og fáa samtykt lógarverk innan hetta øki. Hon var talskvinna fyri at skipa miðnámsskúlarnar í deplar. Eisini legði hon broytingar í rúsdrekkalógini fram, ið viðførdu ta skipan, sum vit kenna í dag.
Tíðin, sum Marita var løgmaður í Føroyum, frá januar 1993 til september 1994, var eitt av svárastu tíðarskeiðunum í Føroya søgu. Bankarnir vóru um at fara av knóranum, og vinnulívið á sjógvi og landi var við at fara sama veg. Arbeiðsloysið var methøgt, fráflyting úr Føroyum og tvangsauktiónir av sethúsum vóru gerandishendingar. Sum løgmaður stóð Marita Petersen á odda fyri samráðingunum við danir og Den Danske Bank fyri at forða fyri, at Føroyar fóru av knóranum. Úrslitið av hesum samráðingum var millum annað, at Føroya landsstýri keypti partabrøvini í Føroya Banka frá Den Danske Bank. Hetta keypið hevði seinni sokallaða "bankamálið" við sær, har ákærur vórðu reistar ímóti Den Danske Bank fyri ikki at hava kunnað Føroya landsstýri um veruligu fíggjarstøðuna í Føroya Banka innan søluna av partabrøvunum.
Marita Petersen stóð sum løgmaður eisini á odda, tá ið semja var gjørd við donsku stjórnina um eina bjarging fyri føroyska búskapin. Henda avtalan hevði við sær, at danska stjórnin afturfyri setti krøv um kvotuskipan innan fiskivinnuna og skipanina av Føroya Fiskavirking.
Fyri at sleppa undan hópuppsagnum innan tað almenna samráddist Marita við almennu fakfeløgini um lønarniðurskurð. Eisini legði hon stóran dent á skipanarlig viðurskifti og var stigtakari til nýggju føroysku stýrisskipannarlógina frá 1994.
Í 1993 bleiv Marita Petersen eisini forkvinna fyri Javnaðarflokkin eftir Atla Dam, ið ikki stillaði uppaftur sum formaður. Innanfloks arbeiddi hon við at útbyggja demokratiið í flokkinum og at endurnýggja politikkin hjá flokkinum.
Hon legði dent á, at kvinnurnar eisini vóru virknar bæði innan- og uttanfloks. Hon hevði eitt netverk av kvinnum, ið hon eisini gjørdi brúk av, meðan hon var landstýrismaður og løgmaður. Hon hevði ein virknan leiklut í samband við at løgtingið í 1994 samtykti Javnstøðulógina.
Aftaná løgtingsvalið í 1994 stóð hon á odda fyri samgongusamráðingunum. Javnaðarflokkurin fekk ikki løgmann, og Marita Petersen valdi aftur at taka sæti á løgtingi. Harvið breyt hon siðvenjuna hjá Javnaðarflokkinum um, at floksformaðurin hevði sess í landsstýrinum. Hon var sum tann fyrsta kvinnan vald til løgtingsformann í 1994.
Í 1995 bjóðaði Jóannes Eidesgaard henni av sum formansvalevni í Javnaðarflokkinum, Marita vann formannsvalið, men á landsfundinum í 1996 legði hon frá sær sum formaður fyri Javnaðarflokkin. Til løgtingsvalið í 1998 stillaði Petersen ikki uppaftur, og fór hon sostatt úr føroyskum politikki.
Marita var leiðari av Sernámsdeplinum frá 1997 og til hon, eftir stutta sjúkralegu, doyði tann 26. august í 2001.
Keldur[rætta | rætta wikitekst]
- ↑ Joensen, Dagny: "Marita - Eitt konubrot í landsins søgu", s.84-85
Ávísingar úteftir[rætta | rætta wikitekst]
- Dansk Kvindebiografisk Leksikon: Marita Petersen
- Joensen, Dagny: "Marita - Eitt konubrot í landsins søgu", Mentunargrunnur Studentafelagsins 2007. ISBN 978-99918-43-74-2
- Løgtingið 150 - Hátíðarrit. Tórshavn 2002, Bind 2, s. 337 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
2014
2014 (MMXIV), fyrsti dagur er mikudagur.
Innihaldsyvirlit
- 1 Hendingar í 2014
- 1.1 Januar
- 1.2 Februar
- 1.3 Mars
- 1.4 Apríl
- 1.5 Mai
- 1.6 Juni
- 1.7 Juli
- 1.8 August
- 1.9 September
- 1.10 Oktober
- 1.11 November
- 1.12 Desember
- 1.13 Ítróttur
- 2 Føðingar
- 3 Andlát
Hendingar í 2014[rætta | rætta wikitekst]
Januar[rætta | rætta wikitekst]
- 4. januar - Stór leiting varð sett í verk á sjónum við eystaru síðu av Eysturoynni og aðrar staðir har um leiðir fyri at finna líkið av 20 ára gamla Rana í Billustovu úr Oyndarfirði, sum hvarv eftir eina ferðsluvanlukku hin 28. desember 2013. Roknað varð við, at Rani var við í bilinum, sum fór útav vegnum og koyrdi í Rættargjógv við Oyndarfjørð. Tað vóru sjálvboðin, ið tóku stig til leitingina henda dagin, men almennu bjargingarmyndugleikar í Føroyum luttóku eisini í stóru leitingini. Leitingin gav eisini úrslit. Eitt lík varð funnið innast í Rættargjógv kl. 13.44, og leitingin helt tí uppat. Umleið 70 bátar og 400 fólk úr øllum landinum luttóku í leitingini. Brimil, Tjaldrið og Hvidbjørnen samskipaðu leitingina á sjónum við hjálp frá millum øðrum bjargingarbátunum Lív, Ziska og Sverra. Tyrla luttók eisini í leitingini.
- 10. februar - Lisbeth L. Petersen, fyrrverandi formaður Sambandsfloksins, boðaði frá alment, at hon hevði meldað seg úr Sambandsflokkinum, tí hon var ónøgd við fleiri viðurskifti, og at hon kendi so illa sín flokk aftur. Eitt nú meinti hon ikki, at ein maður, sum hevur snýtt í tolli, skal vera landsstýrismaður.
Februar[rætta | rætta wikitekst]
- 10. februar - Gerhard Lognberg gjørdist limur í Sambandsflokkinum, eftir at hann hevur verið uttanflokka tingmaður í gott tríggjar mánaðir, síðan Javnaðarflokkurin avgjørdi at koyra hann úr flokkinum. Harvið vaks Sambandsflokkurin frá 8 til 9 tingfólk, so nógv tingfólk hevði hann ikki havt síðan 1932.
- 14. februar - Føroyski stuttfilmurin Vetrarmorgun, sum Sakaris Stórá úr Skopun hevur leikstjórnað, vann altjóða filmsvirðisløn á Berlin Filmfestivalinum 2014 í bólkinum GENERATION 14PLUS, virðislønin verður á enskum nevnd The Special Prize of the Generation 14plus International Jury og var á 2500 evrur (umleið 18 000 krónur). Ingun í Skrivarastovu framleiddi filmin, Mikael Blak og Hanus G. Johansen gjørdu tónleikin, høvuðsleiklutirnir spældu Armgarð Mortensen og Helena Heðinsdóttir.
- 15. februar - Sjónleikurin Tóm rúm varð frumframførdur á Tjóðpalli Føroya. Marjun Syderbø Kjelnæs skrivaði leikhandritið, Eyðun Johannessen leikstjórnaði, tey leikandi vóru eitt nú: Annika Johannessen, Annika Hoydal, Annfinnur Heinesen, Hjálmar Dam og Nicolaj Falck. Tónleikin hevur Tróndur Bogason gjørt, sangin hava Eivør Pálsdóttir og Ólavur Jákupsson lagt rødd til. Tróndur Bogason, Jóhannes Andreasen, Ólavur Olsen, Angelika Nielsen, Andrias Restorff og Jón McBirnie hava spælt tónleikin inn. Vígdis Hentze Olsen stóð fyri koreografiini.
- 25. februar - Eitt óhapp hendi í Klaksvík. Slættaberg sigldi á Ågot, sum lá við bryggjuna við Norðborg við fullari last. Ongin persónskaði hendi. Ågot fór at leka illa, men tað eydnaðist at tetta lekan. Ågot og Slættaberg blivu liggjandi í nakrar dagar, har Slættaberg hevði stevni inni í lastini á Ågot, men dagin eftir eydnaðist tað at fáa skipini leys av hvørjum øðrum. Ågot bleiv seinni sleipaður til bedingina hjá Klaksvíkar Skipasmiðju.
Mars[rætta | rætta wikitekst]
- 1. mars - 22 ára gamli pianisturin Mattias Kapnas vann fyrstu Stella Polaris tónleikakappingina, sum Musikkskúlin skipaði fyri. Nummar tvey gjørdist guitarspælarin Alvi Joensen, og nummar trý varð Heiðrun Petersen, violin. Fyrsta virðislønin er á 25 000 krónur, onnur á 10 000 krónur og triðja virðislønin er á 5 000 krónur. Eisini vórðu virðislønir latnar í aldursbólkinum upp til 12 ár og í aldursbólkinum upp til 18 ár. Kappingina fyri tónleikarar undir 18 ár vunnu Alda Sigurdsdóttir Lamhauge og Aksel Remmel. Vár Iversen Lindenskov varð nummar eitt hjá luttakarunum undir 12 ár.
- 12. mars - ES, Norra og Føroyar undirskrivaðu avtalu um at skipa fiskiskapin eftir makreli í Norðuratlantshavinum í fimm ár. Føroyar fingu 12,6 prosent av heildarkvotuni, sum svaraðu til 156 túsund tons.
- 28. mars - Mikkalina Norðberg vald sum ársins íverkseti á íverksetaradegnum í fabrikkini hjá Østrøm í Havn.
Apríl[rætta | rætta wikitekst]
- 4. apríl - Tey fýra sløgini hjá føroysku fyritøkuni Dism fingu øll heiðursmerkir á World-Spirits Awards 2014 í Eysturríki. Eldvatn fekk gull fyri vodka, Baraldur fekk gull í ginni og Lívsins Vatn og Havið fingu ávikavist gull og silvur í akvavitti.
- 10. apríl - Løgtingið samtykti einmælt uppskotið um at stovna eitt alment partafelag, sum skal byggja og reka Eysturoyartunnilin og Sandoyartunnulin. Tunnlarnir verða mettir at kosta góðar tvær milliardir krónur. Eysturoyartunnulin eina milliard og 50 milliónir krónur, og Sandoyartunnulin verður mettur at kosta 860 milliónir krónur. Sambært uppskotinum verður koyrandi bæði í Eysturoyartunlinum og Sandoyartunlinum í 2021. Eysturoyartunnulin verður bygdur fyrst.
- 16. apríl - Suðurkoreanska ferðmannaskipið Sewol við 476 fólkum umborð sakk 2,7 kilometrar frá Seogeochado-oynni í Suðurkorea. 325 av ferðafólkunum vóru 16-17 áragamlir skúlanæmingar, ið vóru á veg til oynna Jejo-do á eina 4-daga langa skúlaútferð. 150 fólk eru deyð, 152 ferðafólk eru ikki funnin eina viku eftir vanlukkuna og 174 fólk eru bjargaði á lívi.
Mai[rætta | rætta wikitekst]
- 25. mai - Arne Vatnhamar kom sum fyrsti føroyingurin nakrantíð upp á Mount Everest, sum er heimsins hægsta fjall.
- 28. mai - Andstøðuflokkarnir á Føroya Løgtingi við floksformonnunum Høgna Hoydal úr Tjóðveldi, Aksel V. Johannesen úr Javnaðaflokkinum, Kára P. Højgaard úr Sjálvstýrisflokkinum og Poul Michelsen úr Framsókn løgdu fram uppskot um misálit á Jørgen Niclasen úr Fólkaflokkinum, sum var fíggjarmálaráðharri. Misálitisuppskotð kom eftir, at tað sonevnda Tollmálið í longri tíð hevði verið nógv frammi í fjølmiðlunum. Fjølmiðlar settu ljós á, hvat ið var farið fram fyri meira enn 20 árum síðan, tá Jørgen Niclasen var stjóri í familjufyritøkuni P/F N. Niclasen í Sørvági og seldi ótollaða vøru. Misálitisuppskotið fall við 16 atkvøðum fyri og 17 ímóti. Tríggir samgongulimir atkvøddu tó fyri uppskotinum, teir vóru sambandsmenninir Reimund Langgaard og Helgi Abrahamsen og formaður Miðfloksins Jenis av Rana.
Juni[rætta | rætta wikitekst]
- Í juni 2014 kom ein hópur av Sea Shepherd fólkum til Føroya fyri at forða føroyingum í at drepa grind, hetta gjørdu tey við átakinum Grindstop 2014.
- 11. juni - Avtala um sildakvotu kom í lag millum Føroyar og ES, og Maria Damanaki fiski- og vinnumálakommiserur kunngjørdi, at ES nú fór at enda handilsboykottið móti Føroyum, sum hevði vart síðan 28. august 2013. Sum partur í nýggju semjuni lovaði Jacob Vestergaard, fiskimálaráðharri Føroya, at Føroyar fóru at taka aftur stevningina í WTO móti ES.
- 16. juni - Jørgen Niclasen, landsstýrismaður í fíggjarmálum, hevur hin 16. juni 2014, umvegis Christian F. Andreasen, advokat, stevnt Dia Midjord, stjóra fyri Kringvarpi Føroya, Liljuni Weihe, tíðindaleiðara fyri Kringvarp Føroya, Jan Lamhauge, tíðindamanni hjá Kringvarpi Føroya og Sveini Tróndarson, tíðindamanni fyri ærumeiðing. Hann ákærir tey fyri at hava sett fram ósannar og ærumeiðandi skuldsetingar móti sær. Tað eru skuldsetingarnar um, at Jørgen Niclasen skal hava snýtt landskassan fyri hundraðtals túsund krónir, at hann skal hava svikað í tolli og tilvitað brotið tolllógina, og at hann skal tilvitað hava áført landskassanum tap, sum Jørgen vil hava dómsvaldið at døma tey fyri.
- 17. juni - Nýggj farstøð verður tikin í nýtslu í Vága Floghavn
- 19. juni - Marin Katrina Frýdal, býráðslimur í Tórshavnar býráð, varð koyrd úr býráðssamgonguni, eftir at hon fleiri ferðir var komin við atfinningum móti Heðini Mortensen, borgarstjóra. Hetta hendi stutt fyri miðnátt, og umleið hálvan annan tíma seinni kunngjørdi listin hjá Tjóðveldi, at hinir báðir limirnir fóru sama veg og tóku seg úr samgonguni.
- 29. juni - Brandur í Funningsstovu náddi upp á toppin á Denali, ella Mt. McKinley, sum tað eisini nevnist. Denali er 6194 metrar høgt og liggur júst norðanfyri pólsirkulin, í amerikanska statinum Alaska. Hetta fjallið sigst vera tað kaldasta fjall í heiminum. Brandur hevur sett sær fyri at náa upp á hægsta fjall í hvørjum heimsparti. Í fjør vóru Brandur H. í Funningsstovu og Sveinur Jákupson uppi á Elbrus, ið við sínum 5641 metrum er hægsta fjall í Evropa.
Juli[rætta | rætta wikitekst]
- 30. juli - Ein grind varð funnin við Haraldsund, norðanfyri byrgingina um 8-tíðina um morgunin. Sýslumaðurin gav boð um at bíða við at reka grindina orsakað av vánaligum veðri. Grindin lá so og grindaði har, uttan at nakar gjørdi nakað við hana. Seinnapartin kom ein bátur frá Sea Shepherd og rak grindina norður gjøgnum Sundið og út á opið hav, uttan at nakar royndi at forða teimum. Dagin eftir meldaði sýslumaðurin í Norðoyggjum Sea Shepherd.
- 31. juli - Fiskvinnunevndin í ES samtykti at taka handilsforðingarnar móti Føroyum aftur. Í eitt ár bannaði ES øllum innflutningi av sild og makreli úr Føroyum, tí Føroyar høvdu ásett sær eina sildavotu, sum hini strandalondini ikki kundu góðtaka.
August[rætta | rætta wikitekst]
- 1. august - Pamela Anderson kom til Føroya á vitjan umboðandi Sea Shepherd felagsskapin. Hon og onnur frá Sea Shepherd høvdu tíðindafund á Hotel Føroyum.
- 9. august - Løgleglan fór við tyrluni úr Havn til Hvalbiar, tí ein 36 ára gamal maður var deyður har, og talan var um illgrunasaman deyða. Løgreglan handtók tveir mans, ein 23 ára gamlan og ein 39 ára gamlan. Dagin eftir, hin 10. august, varð tann 39 ára gamli latin leysur, og tann 23 ára gamli varð skuldsettur fyri at hava dripið Hjalmar Holm við 3 knívstungum í hálsin.
- 14. august - Fyrsti arbeiðsdagur á nýggja uppsjóvarvirkinum Pelagos í Fuglafirði.
- 19. august - Boripallurin »West Hercules« kom inn á Skálafjørðin, har hann skuldi umvælast.
- 23. august - Fimleikahøllin Bylgjan í Runavík verður tikin í nýtslu.[1][2]
- 28. august - Fimm døglingar gjørdu landgongd í Hvalba tíðliga um mogunin, og mett varð at tað ikki bar til at fáa teir út aftur, og tí gav sýslumaðurin loyvi til at teir blivu avlívaðir og skornir upp til matna. Sea Shepherd fólkini ið sótu á vakt á Kolavegnum ta náttina vóru sovnaði í bilinum og komu tí ov seint til at royna at gera nakað við tað. Tveir dagar seinni legði Sea Shepherd út myndir av døglingaspiki, sum ikki er etandi, flótandi á sjónum vestanfyri Hvalbiareiðini. Sea Shepherd ákærdu føroyingar fyri at drepa døglingar til stuttleika og síðan blaka kjøt og spik burtur.
- 30. august - Hátíðarhald var í Skúvoy í samband við at nýggi Sildberin fór í sigling millum Skúvoy og Sandoynna.
- 30. august - Fyrsta grindadrápið í 2014 fór fram á Sandi, har 35 hvalir løgdu beinini. Fjúrtan Sea Shepherd limir vóru handtiknir í samband við drápið, av tí at teir royndu at forða fyri rakstrinum og drápinum, tað eydnaðist teimum eisini at forstýra og seinka tí nakað, men løgreglan og danska sjóverjan komu á staðið við tyrlu og skjóttgangandi bátum og handtóku tey seks fólkini á landi og tey átta í trimum skjóttgangandi bátum, og hald varð lagt á bátarnar.
- 31. august fann ein frítíðarkavari eina beinagrind av einum mennskja niðri á havbotninum útfyri Ljósá á 22 metra dýpi og 150 metrar úr landi. Nýggju dagar seinni, hin 9. september, eftir at tekniskar kanningar vóru gjørdar, varð kunngjørt, at talan varð um líkið av Dánjal Petur Hansen, sum varð myrdur í november 2011.
September[rætta | rætta wikitekst]
- 19. september - Nýtt Blákrossheim læt upp á Nesi, fyrr hevði Blákrossheimið verið á Lynggøtu í Havn.
- 25. september - Ein arbeiðsvanlukka umborð á einum grønlendskum trolara (fyrrverandi Skálaberg), sum hendi meðan skipið lá við bryggju í Havn, kravdi eitt mannalív. Vanlukkan hendi undir lossing, ein plattur, sum varð heysaður upp úr lastini, brotnaði og kassar við frystum makreli duttu niður á 22 ára gamla Gunnar Zachariasen, sum doyði á staðnum. Vanlukkan hendi umleið klokkan eitt. Gunnar var kendur sum ein góður fótbóltsleikari, hann hevði m.a. Spælt við EB/Streymi í tvey ár og við føroysku U-19 og U-21 landsliðunum, hann spældi 21 dystir við U-21 og skoraði 4 mál. Hann hevði eisini spælt við ungdómsliðum hjá Brøndby.
Oktober[rætta | rætta wikitekst]
November[rætta | rætta wikitekst]
- 4. november - Andstøðuflokkarnir á Føroya Løgtingi løgdu fram uppskot um misálit á Johan Dahl, landsstýrismann í vinnumálum, fyri hansara handfaring av málinum um Strandfaraskip Landsins í 2013, tá ið stovnurin brúkti 4,4 milliónir meira enn játtað var, eftir at játtan varð skorin við 8 milliónum frá 147 í 2012 til 139 í 2013. Landsstýrismaðurin bað ikki um eykajáttan og setti ikki sparingar í verk sambært leiðsluni á SSL. Uppskotið um misálit fall við 17 atkvøðum ímóti, 14 fyri og 2 blonkum atkvøðum. Øll í andstøðuni atkvøddu fyri, Jákup Mikkelsen úr Fólkaflokkinum, var tann einasti úr samgonguni, ið atkvøddi fyri, meðan Rodmundur Nielsen og Brandur Sandoy atkvøddu blankt.
- 4. november - Republikanararnir vunnu stórsigur á miðvegis valinum í USA. Við hesum sigri hava teir tryggjað sær meirilutan í Senatinum. Hetta merkir aftur, at Republikanski Flokkurin nú hevur avgerandi meiriluta í báðum kømrunum í Kongressini – Senatinum og Umboðsmannatinginum.
- 28. november - Landstingsval var í Grønlandi. Siumut gjørdist størsti flokkur, tó at hann misti 8,6% av atkvøðunum. Siumut fekk 326 atkvøður fleiri enn IA. Báðir hesir størstu flokkarnir fingu 11 landstingslimir valdar hvør. Nýggi flokkurin hjá Hans Enoksen, Partii Naleraq fekk 11,6% av atkvøðunum og fekk 3 landstingslimir. Demokratarnir fingu 11,8% av atkvøðunum og 2 limir afturat.
Desember[rætta | rætta wikitekst]
- 11. desember - Heiðrikur á Heygum vann føroysku filmsvirðislønina Geytan, og harafturat vann hann eisini Áskoðaravirðislønina fyri filmin Skuld.
- 16. desember - Yvirgangsálopið móti einum skúla í Peshawar í 2014, har ið í minsta lagi 145 fólk lótu lív, av teimum vóru 132 børn millum 8 og 18 ár. Tað vóru sjey vápnaðir menn, ið vóru limir í Tehreek-e-Taliban Pakistan, ið framdu illgerðina.
Ítróttur[rætta | rætta wikitekst]
- 7. januar - Vetrar-OL í Sotsji í Russlandi byrja.
- 2. februar - NFL-finalan í East Rutherford, New Jersey. Seattle Seahawks vann finaluna við 43-8 ímóti Denver Broncos.
Fótbóltur, menn[rætta | rætta wikitekst]
- 1. mars - Gibraltar - Føroyar 1-4. Málini hjá Føroyum gjørdu: Jóan Símun Edmundsson, Christian Lamhauge Holst, Hallur Hansson og Christian Lamhauge Holst.
- 2. juli - Champions League: HB - Lincoln úr Gibraltar 1-1, Levi Hanssen skoraði útjavnandi málið hjá HB í 71. minutti.
- 24. juli - Europa League: Víkingur vann seinna dystin í øðrum undanumfari í Europa League 2-1 móti Tromsø IL á útivølli og gjørdist harvið fyrsta føroyska liðið nakrantíð, ið megnaði at leika seg í triðja undanumfar til Europa League kappingina. Málini hjá Víkingi gjørdu Bárður Hansen og Hallur Hansson.
- 31. juli - Europa League: Víkingur - HNK Rijeka 1-5, hálvleiksstøðan var 1-2. Hallur Hansson skoraði málið hjá Víkingi eftir hornaspark frá Suna Olsen.
- 30. august - Víkingur vann finaluna um løgmanssteypið 3-0 móti HB.
- 7. september - landsdystur, menn, evropakvalifikasjónsdystur: Føroyar - Finnland 1-3. Christian Holst gjørdi málið hjá Føroyum.
- 9. september - U21 landsliðsdystur hjá monnum: Føroyar - Montenegro 1-0, málið skoraði Ári Mohr Jónsson í 31. minutti. Føroyar endaðu aftast í bólkinum við 4 stigum.
- 11. oktober - Fótbóltur A-landslið, menn, EM undankapping, dysturin varð leiktur í Windsor Park í Belfast: Norðurírland - Føroyar 0-2. Bæði málini komu í fyrra hálvleiki. Føroyar fingu brotsspark, men málmaðurin bjargaði. 18-ára gamli Brandur Olsen, sum í 2014 hevur gjørt sáttmála við FC København, varð skiftur inn, tá ið 10 minuttir vóru eftir og fekk harvið sín A-landsliðsdebut.
- 14. november - EM kvalifikasjónsdystur hjá monnum: Grikkaland - Føroyar 0-1. Jóan Símun Edmundsson skoraði fyri Føroyar.
Fótbóltur, kvinnur[rætta | rætta wikitekst]
- 5. apríl - Føroyska kvinnulandsliðið skrivaði søgu, tá tær spældu javnleik 1-1 á Tórsvølli móti Bosnia/Hersigovina og harvið fingu fyrsta stigið nakrantíð í einari HM-undankapping. Eyðvør Klakstein gjørdi málið hjá Føroyum í 78. minutti.
- 10. apríl - Føroyar - Norðurírland 0-0. Dysturin varð leiktur á Tórsvølli.
- 30. august - KÍ vann steypafinaluna 1-0 móti HB.
- 18. september - Fótbóltur, U19 gentulandslið: Lettland - Føroyar 0-3. Støðan var 0-1 í hálvleikinum. Málini gjørdu: Ásla Johannesen, Jensa Olsen og Arnborg Lervig.
- 28. september - KÍ kvinnurnar settu heimsmet við at vinna FM 15. árið á rað.
Hondbóltur[rætta | rætta wikitekst]
- 8. januar - Kyndil vann báðar steypafinalurnar í hondbólti. Kvinnurnar vunnu 19-14 móti Neistanum og menninir vunnu 22-20 móti KÍF.
- 19. apríl - Kyndil vann finaluna hjá kvinnum móti VÍF, tær vunnu 14-12, meðan KÍF vann finaluna hjá monnum móti VÍF við 27-26 sigri.
- 25. mai - Føroyar U20 hondbóltslandsliðið hjá monnum vann finaluna í European IHF Trophy hondbóltskappingini í Andorra. Føroyar vunnu 34-25 móti Georgia.
Svimjing[rætta | rætta wikitekst]
- 7. mars, 8. mars og 9. mars luttók Krista Mørkøre á Danish Open 2014 fyri svimjarar ið bera brek, og har vann hon 1 gull, 2 silvur og 2 bronsu heiðursmerki og setti 7 persónlig met.
- 27. mars - Pál Joensen vann silvur í 400 m frí á langgeil á Danish Open við tíðini 3:51.45.
- 29. mars Cecilia Wigant Eysturdal setti nýtt føroyskt met í 1500 m frí á langgeil við tíðini 17:51.83 á Danish Open.
- 30. mars - Pál Joensen vann gull á Danish Open á langgeil í 1500 m frí við tíðini 15:12.20 min.
- 30. mars - Magnus Jákupsson vann gull á Danish Open á langgeil í 50 m rygg við tíðini 26.32 sek.
- 30. mars - Óli Mortensen úr Havn (føddur 1996) svam á Danish Open 1500 m frí við tíðini 15:59.02 min., sum var nýtt føroyskt juniormet, hann svam næstskjótast í riðlinum. Hann átti sjálvur gamla metið á 16:08.20. Í 1500 frí er beinleiðis finala, tvs. teir sum hava bestu tilmeldingartíðir svimja í skjótasta riðli sum nevnist beinleiðis finala, har eru 8 pláss. Óli svam ikki í skjótasta riðlinum, men hann svam somikið skjótt, at hann gjørdist nummar 6 av øllum.
- 30. mars - Astrið Foldarskarð svam 50 m firvald á Danish Open við tíðini 28.29, sum var nýtt føroyskt met
- 12. apríl - Pál Joensen vann gull í 1500 m. frí finaluni í Cup Eindhoven. Tíðin hjá Páli var 15.19.20
- 18. mai - FM í svimjing varð hildið í Havn. Ársins svimjari hjá monnum varð Pál Joensen, ársins svimjari hjá kvinnum var Emma Festirstein Nystrøm. Pál Joensen fekk flest FINA stig, 823 stig í 800 m frí. Sára R. Nysted varð kosin ársins stjørnuskot hjá kvinnum, meðan Róland Toftum varð kosin ársins stjørnuskot hjá monnum. Trý føroysk met vóru sett, Ásbjørg Hjelm, Emma Festirstein Nystrøm og Susvim Harrar settu metini.
- 7. juni - Pál Joensen vann silvur í 400 metrum frí á Mare Nostrum svimjikappingini í Monaco.
- 14. juni - Óli Mortensen setti nýtt føroyskt met í 200 m firvald á langgeil á Mare Nostrum stevnuni í Barcelona, tá hann svam teinin uppá 2:11.04.
- 15. juni - Pál Joensen vann silvur í 1500 metrum frí á Mare Nostrum svimjikappingini í Barcelona. Hann vann við tíðini 15:10.02. Óli Mortensen svam eisini 1500 m frí í somu kapping og setti nýtt føroyskt juniormet við tíðini 15:54.62.
- 20. august - Pál Joensen vann silvur í 1500 m frí á EM á langgeil í Berlin við tíðini 14:50.59. Vinnarin var italiumaðurin Gregorio Paltrinieri, ið setti nýtt evropeiskt met við tíðini 14:39.93.
- 22. august - Pál Joensen vann silvur í 800 m frí á EM á langgeil í Berlin við tíðini 7:48.49. Vinnarin var italiumaðurin Gregorio Paltrinieri, ið vann við tíðini 7:44.98.
- 7. desember - Pál Joensen gjørdist nummar 4 til HM á stuttgeil við tíðini 14:26.54, ið var nýtt norðurlendskt met og ein betran av hansara persónligu bestu tíð við nærum seks sekundum. Tveir aðrir føroyingar á føroyska landsliðnum luttóku eisini á HM stevnuni í Doha: Óli Mortensen og Cecilia Wigant Eysturdal, tey fingu góð persónlig úrslit við beting av teirra persónligu bestu tíðum.
Renning[rætta | rætta wikitekst]
- 3. august - Valborg Heinesen vann silvur á DM í 5000 metra renning við tíðini 17.30,22 min., sum var nýtt føroyskt met. Hon tók tvey ára gamle metið hjá Bjørk Herup Olsen.
- 29. mars - Valborg Heinesen setti nýtt føroyskt met í HM í hálvum maraton í Keypmannahavn, tá hon kom á mál við tíðini 1.21.19. Samlað gjørdist Valborg nummar 94 av fleiri enn 8.000 kvinnum og nummar fýra í sínum bólki kvinnur 25-29 ár.
- 29. mars - Marnar Djurhuus setti nýtt føroyskt met í HM í hálvum maraton í Keypmannahavn. Hann tók 25-ára gamla metið hjá Absalon Hansen.
- 28. september - Valborg Heinesen vann bronsu í DM maraton í Odense við tíðini 2.49.37, sum var nýtt føroyskt met. Gamla metið átti Joan Bláfoss.
Innirógving[rætta | rætta wikitekst]
- 12. apríl - Havnamaðurin Martin Berg gjørdist íslendskur meistari í inniróðri. Hann róði í bólkinum tungvekt, og kappaðist á 2000 metrum. Hann kom á mál við tíðini 6.08.5, sum var nýtt íslendskt met. Orsakað av, at Martin Berg hevur íslendskar røtur, verður metið skrásett.
Borðtennis[rætta | rætta wikitekst]
- 4. mai - Henrietta Nielsen, Anna Mikkjalsdóttir og Durita F. Jensen luttóku í HM-kapping í borðtennis fyri lið í japanska høvuðsstaðnum, Tokyo. Tær endaðu nummar 77 út av 96 luttakandi londum. Henrietta Nielsen, sum spælir við týska Flensborg TSB, vann sjey dystir. 15 ára gamla Durita F. Jensen vann tveir dystir, meðan eitt ár eldri Anna Mikkjalsdóttir ongan dyst vann, men tó var ógvuliga tætt við. Hetta var fyrstu ferð, at Durita og Anna vóru við í HM.
- 12. apríl - Durita Jensen vann FM í borðtennis, einmansleiki hjá kvinnum, bert 15 ára gomul. Hon vann finaluna móti Annu Mikkjalsdóttir 3-0, settmunurin var 14-12, 11-6 og 11-4.
- 12. apríl - Fróði F. Jensen úr Tvøroyrar Borðtennisfelag vann FM í einmansleiki hjá monnum. Hann vann finaluna móti Peter Niclasen, sum vann FM í 2013. Hann vann dystin 4-2. Settúrslitini vóru hesi: 12-10, 10-12, 8-11, 11-6, 11-8 og 12-10.
Judo[rætta | rætta wikitekst]
- 12. apríl - Regin á Rógvi úr Sunda Judofelag vann FM hjá ungum monnum. Hann vann finaluna á Ari Johannesen úr Havnar Judofelag.
- 12. apríl - Petur Sigurd Johannesen úr Sunda Judofelag vann føroyameistaraheitið hjá monnum móti Edvardi Johannesen, úr Sunda Judofelag.
Badminton[rætta | rætta wikitekst]
- 12. apríl - Nicolaj Gunnarstein vann FM í einmansleiki í badminton hjá monnum. Hann vann móti stórabeiggja sínum Benjamin Gunnarstein. Teir búgva niðri í Danmark og eru hálvir føroyingar. Nicolaj vann 2-0. Settúrslitini vóru 21-11 og 21-16.
- 12. apríl - Rannvá Carlsson er trífaldur føroyameistari triðja árið á rað. Í einmansleikinum spældi hon móti Kristinu Eriksen. Hon vann 2-0 við settúrslitunum 21-10 og 21-9.
- 19. mai - Mona Mikkelsen og Jensa Jacobsen úr Syðrugøtu vunnu gull og silvur á Danish Open í badminton fyri juniorar í Farum. Tær luttóku í A-rekkjuni, sum er triðbesta deildin fyri juniorar í Danmark.
Talv[rætta | rætta wikitekst]
- 18. apríl - Høgni Egilstoft Nielsen úr Sandavági vann FM í talvi bert 16 ára gamal. Tað gjørdist greitt, at hann hevði vunnið, longu tá eitt umfar var eftir, tí tá hevði hann 8 stig, meðan teir næstu eftir honum høvdu 6 stig. Hann er yngsti FM vinnari í talvi nakrantíð. Dagin eftir skrivaði hann artur føroyska talvsøgu, tá hann vann sín seinasta dyst og gjørdist tann higatil fyrsti og einasti, ið hevur vunnið FM í talvi við fullum stigatali. Bróðir hansara Rógvi Egilstoft Nielsen gjørdist nummar tvey, meðan Hans Kristian Simonsen gjørdist nummar trý.
- 2. august - Føroyar vunnu 3 ½ - ½ móti Pakistan á Talv-OL í Tromsø. Helgi Dam Ziska vann á Mahmood Lodhi á fyrsta borði, John Rødgaard leikti javnt móti Ahmad Alio Syed á øðrum borði, Olaf Berg vann á Muhammado Younus á triðja borði og Høgni Egilstoft Nielsen vann á Mudasiro Iqbal á fjórða borði.
- 3. august - Føroyar taptu ½ - 3 ½ móti Belgia á Talv-OL í Tromsø. Á føroyska liðnum vóru: Helgi Dam Ziska, Olaf Berg, Høgni Egilstoft Nielsen og John Arni Nielsen. Tað eydnaðist bara Helga Dam Ziska at fáa eitt hálvt stig henda dagin. Hinir tríggjur taptu.
- 5. august - Føroyar taptu 1 ½ - 2 ½ móti Nikaragua á Talv-OL í Tromsø. Einasti føroyingurin, sum vann fulla úrtøku, var Helgi Dam Ziska á fyrsta borði. Høgni Egilstoft Nielsen á fjórða borði telvaði remis, meðan fyrst Olaf Berg og síðani John Rødgaard taptu.
- 6. august - Føroyar vunnu 3 - 1 móti Sýria á Talvolympiaduni í Tromsø. Olaf Berg, Høgni Egilstoft Nielsen og John Arni Nilssen vunnu sínir dystir meðan John Rødgaard á 1. borði tapti.
- 9. august - Føroyar taptu ½ - 3 ½ móti Singapore á Talvolympiaduni í Tromsø. Helgi Dam Ziska megnaði at fáa hálvt stig ímóti GM Zhong Zhang, ið hevði so høgt styrkistal sum 2611. Olaf Berg, Høgni Egilstoft Nielsen og John Arni Nilssen taptu.
- 10. august - Føroyar leikti javnt móti Jemen á talvolympiaduni í Tromsø. Dysturin endaði javnur 2-2. John Rødgaard og John Arni Nilssen vunnu, men Helgi Dam Ziska og Olaf Berg taptu.
- 12. august - Føroyar vunnu 2 ½ - 1 ½ á Marokko í 10. og næstsíðsta umfarinum í OL í talvi í Tromsø. Olaf Berg vann á 3. borði. Høgni Egilstoft Nielsen tapti á 4. borði, meðan John Rødgaard á 2. borði megnaði at fáa javnleik. Helgi Dam Ziska vann á 1. borði, tað var samstundis fjórði OL-sigur hansara á hesum sinni.
- 13. august - Føroyar taptu ½ - 3 ½ móti Indonesia á Talv-OL í Tromsø. Høgni Egilstoft Nielsen vann á fjórða borði, meðan Helgi Dam Ziska, John Rødgaard og Olaf Berg taptu allir síni talv. Sostatt fingu Føroyar tilsamans 11 stig av 22 møguligum. Føroyar vunnu 4, leiktu 3 jøvn og taptu 4 talv. Føroyar vóru styrkismettar sum nr. 73 av teimum 177 luttakandi liðunum, og endaðu á einum 81. plássi sum næstaftast av norðurlendsku liðunum. Kina vann Talv-OL fyri fyrstu ferð.
Flogbóltur[rætta | rætta wikitekst]
- 27. apríl Ársins spælari: Kvinnur: Gudrid Nolsøe, Mjølnir. Menn: Suni Juul Pedersen, Fleyr.
- Ársins venjari: Kvinnur: Ragnar í Haraldsstovu, Dráttur. Menn: Boban Ilic, ÍF.
- Ársins stjørnuskot: Kvinnur: Eva Nagata, Fleyr. Menn: Hjørtur Eliasen, ÍF.
- Ársins verjuleikari: Kvinnur: Margit G. Joensen, Mjølnir. Menn: Rói Hentze, Fleyr.
- Ársins blokkur: Kvinnur: Sóley M. Poulsen, KÍF. Suni Juul Pedersen, Fleyr.
- Ársins hevari: Kvinnur: Kristina Mouritsen, Dráttur. Menn: Ólavur Jensen, SÍ
- Ársins álopsleikari: Kvinnur: Gudrid Nolsøe, Mjølnir. Menn: Bárður Jacobsen, ÍF.
- Ársins dómari: Jan Hentze
- 8. juni - Bæði kvinnur og menn spældu seg víðari til EM-endaspælið í flogbólti fyri smátjóðir. Føroyska kvinnuflogbóltslandsliðið vann allar tríggjar dystirnar í EM-undankappingini fyri smátjóðir. Tær vunnu soleiðis: Føroyar - Luksemburg 3-1, Føroyar - Ísland 3-0, Føroyar - Liktenstein 3-1. Menninir vunnu 3-0 á Norðurírlandi og taptu 1-3 móti Andorra og 0-3 móti Kýpros.
Fitness[rætta | rætta wikitekst]
- 14. juni - Jórun Larsen Mørkøre vann donsku kappingina Natural Power Fitness, sum varð hildin í Randers. Nr. tvey hjá kvinnum gjørdist Árna Fjallstein og triðji føroyingurin ið luttók í kappingini fekk eisini eitt gott úrslit, tað var David Arge Galán, ið gjørdist nummar tvey hjá monnum.
Føðingar[rætta | rætta wikitekst]
Andlát[rætta | rætta wikitekst]
- 10. februar - Shirley Temple
- 14. juni - Elin Mortensen, føroyskur rithøvundur og týðari.
- 11. august - Robin Williams, amerikanskur sjónleikari.
- 17. september - Marianne Clausen, danskur tónleikafrøðingur.
- 25. september - Gunnar Zachariasen, føroyskur fótbóltsleikari.
- 7. november - Tórbjørn Poulsen